Tanah runtuh di perkuburan Makam Tuan Haji Said
Oleh NOR SHAFAWATI YUP

5 Disember 2022, 6:55 pm
SEREMBAN – Tanah runtuh yang berlaku di Tanah Perkuburan Islam Makam Tuan Haji Said di sini telah menghakis tebing sungai dan menyebabkan beberapa kepok kubur terjejas.
Datuk Bandar Seremban (MBS), Datuk Masri Razali berkata, kejadian tanah runtuh itu berlaku disebabkan faktor hujan lebat sejak kebelakangan ini sehingga menjejaskan tanah perkuburan berkenaan.
“Hujan terlalu lebat telah menyebabkan berlaku pergerakan tanah.
“Hal ini terjadi disebabkan kandungan air dalam tanah yang tinggi dan mengakibatkan cerun runtuh kerana kedudukan Makam Tuan Haji Said yang terletak berhampiran dengan Sungai Temiang,” katanya dalam kenyataan di sini hari ini.
Masri berkata, untuk makluman tanah perkuburan itu terletak di bawah pengurusan pihak Masjid Jamek Dato’ Klana Petra Sendeng Ampangan.
“Majlis Bandaraya Seremban (MBS) telah dimaklumkan bahawa pihak masjid akan menghubungi waris untuk memberitahu mengenai kepok yang terjejas akibat kejadian tanah runtuh tersebut,” katanya.

Menurut Masri, MBS akan membantu pihak pengurusan masjid untuk melakukan kerja-kerja perlindungan cerun menggunakan beberapa lapis ‘gabion wall’ bagi menghalang daripada berlakunya pergerakan tanah dan hakisan sungai.
“Sehubungan itu, MBS memohon warga bandar raya Seremban yang mempunyai sebarang aduan boleh mengemukakan melalui Sistem Pengurusan Aduan Awam (SISPAA) MBS.
“Aduan juga boleh dibuat melalui Aplikasi Respons Rakyat atau hubungi Unit Call Centre di talian 06-7654444 yang beroperasi dari pukul 8 pagi sehingga 8 malam pada hari bekerja,” katanya. -KOSMO! ONLINE.


6,000 jawatan tentera Britain akan dimansuhkan
Oleh KOSMO!

5 Disember 2022, 6:30 pm
LONDON – Lebih 6,000 jawatan tentera di Britain akan dimansuhkan sebagai langkah untuk melakukan penjimatan sebanyak £2.5 bilion (RM13.47 bilion), lapor akhbar The Sun semalam.
Pemansuhan jawatan itu melibatkan Tentera Laut Diraja Britain, Kor Marin Diraja dan Tentera Udara Diraja Britain (RAF).
Anggota tentera juga berkemungkinan menerima ‘ganjaran gaji sangat terhad’ untuk dekad akan datang, kata Pejabat Audit Negara (NAO) ketika membuat kesimpulan berikutan kajian semula yang mendalam terhadap perbelanjaan ketenteraan.
Kenyataan itu dikeluarkan ekoran perang di Ukraine. Setiausaha Pertahanan, Ben Wallace sebelum ini memperjuangkan supaya peruntukan angkatan tentera dinaikkan selepas menerima pemotongan selama bertahun-tahun.
Laporan NAO menyatakan, 6,350 jawatan akan dimansuhkan dan bilangan rekrut akan dikurangkan sebanyak 1,450 menjelang 2032.
Kor Marin dijangka terjejas teruk dengan 2,050 jawatan mungkin dimansuhkan. Sebanyak 2,500 jawatan lagi daripada Tentera Laut dan 1,800 daripada RAF.

Laporan itu menyatakan bahawa Tentera Darat harus diselamatkan kerana bilangan kekuatan berkurangan daripada 80,000 anggota kepada 73,000 anggota.
Belanjawan Kementerian Pertahanan (MoD) untuk ganjaran gaji juga dijangka dibelenggu inflasi.
“Kami mempunyai rancangan yang dibiayai sepenuhnya untuk perbelanjaan pertahanan sebanyak  £242 billion (RM1.3 trilion) dalam tempoh 10 tahun akan datang,” kata MoD. – Agensi


Ne-Yo singgah KL lengkapkan konsert jelajah dunia
Oleh HANISAH SELAMAT

5 Disember 2022, 5:35 pm
PETALING JAYA – Penyanyi R&B Amerika Syarikat, Ne-Yo bakal kembali lagi ke negara ini bagi merealisasikan Konsert Ne-Yo Live In Malaysia di Plenary Hall, Pusat Konvensyen Kuala Lumpur (KLCC), 21 Januari tahun depan.
Penerima tiga trofi Anugerah Grammy itu berkunjung buat pertama kali di negara ini sekitar 2010.
Ketua Pegawai Eksekutif dan Pengasas Hitman Solutions, Rohit Rampal selaku penganjur berkata, dendangan hit Ne-Yo yang pernah menduduki carta lagu popular membawa penonton mengimbas nostalgia lalu.
“Konsert Ne-Yo adalah justifikasi syarikat ini terhadap apresiasi peminat muzik tempatan kepada sebuah persembahan hebat.
“Kami yakin aksi secara langsung Ne-Yo sememangnya ditunggu-tunggu ramai apatah lagi setiap dendangannya masih menjadi siulan hingga ke hari ini.
“Setiap lagunya mempunyai kisah tersendiri selain berbekas dalam hati pendengar terutama mereka yang membesar dengan deretan lagunya.

“Kami yakin konsert itu nanti membangkitkan memori dan emosi penonton sekali gus dapat menarik khalayak termasuk kelompok peminat baharu,” katanya.
Penyanyi berusia 43 tahun itu pernah menjulang pulang trofi Album Kontemporari R&B Terbaik pada Grammy 2008 menerusi lagu Because Of You.
Tahun berikutnya menerusi anugerah sama, Ne-Yo merangkul anugerah Lagu R&B Terbaik dan Album Kontemporari R&B Terbaik atas tiket Miss Independent.
Maka tidak hairanlah apabila pemilik nama benar Shaffer Chimere Smith itu mempunyai kelompok peminat tegar sejak mula terbabit dalam industri muzik sekitar akhir 1990-an.
Selain Because Of You dan Miss Independent, dia yang turut menyerlah sebagai komposer mempunyai banyak lagu popular lain termasuk So Sick, Mad, Sexy Love, Knock You Down, She Knows, One In A Million dan Another Love Song.
Konsert Ne-Yo Live In Malaysia juga adalah sebahagian daripada siri jelajah dunia termasuk di Asia Tenggara.
Selain Kuala Lumpur, penyanyi itu terlebih dahulu akan singgah ke Jakarta, Indonesia pada 17 Januari 2023, sebelum mengadakan konsert di Manila, Filipina usai bertemu peminat tempatan.
Orang ramai boleh mendapatkan maklumat lanjut berhubung konsert penyanyi itu menerusi laman web www.hitmanlive.com. – KOSMO! ONLINE


[VIDEO] Piala AFF: Safawi fokus bersama Harimau Malaya, ketepikan ‘bulan madu’
Oleh MUHAMAD ARDIE PUTRA SUHAIMI

5 Disember 2022, 7:05 pm
PETALING JAYA – Status selaku pengantin baharu tidak menghalang kapten skuad Harimau Malaya, Safawi Rasid untuk memberikan tumpuan penuh menjelang kempen Piala AFF 2022 yang akan membuka tirai rasmi pada 20 Disember depan.

Sebagai rekod, penyerang berusia 25 tahun itu mengorbankan ‘bulan madu’ dengan meninggalkan sementara isterinya, Syifa Melvin bagi menjalani kem latihan pusat skuad kebangsaan bermula hari ini.

Kata Safawi, ‘bulan madu’ juga belum berada dalam fikirannya kerana hanya ada satu dalam kepalanya ketika ini iaitu skuad kebangsaan semata mata.

“Isteri (Syifa) sentiasa memberi semangat dan sentiasa berada di belakang saya walau dimana saya berada.

“Jika dapat membantu pasukan menang Piala AFF 2022, baru saya bincang pasal bulan madu.

“Justeru, fokus sekarang adalah sesi latihan dan persediaan untuk Piala AFF.

“Mengenai perancangan tahun depan bersama kelab baharu (Ratchaburi FC), sudah tentu saya akan membawa isteri sekali ke sana,” katanya ketika ditemui  di Wisma FAM, Kelana Jaya sebentar tadi.

Safawi dan Syifa telah sah bergelar suami isteri dengan sekali lafaz pada 28 November lalu.

Pemain kelab Johor Darul Ta’zim (JDT) itu juga telah sah berhijrah ke kelab di Liga Thailand, Ratchaburi FC secara pinjaman bermula musim depan. – KOSMO! ONLINE


Mahkamah: Siti Bainun masuk hospital, bicara bela diri ditangguh
Oleh NUZULSHAM SHAMSUDDIN

5 Disember 2022, 5:37 pm
KUALA LUMPUR – Perbicaraan bela diri hari pertama Siti Bainun Ahd Razali atas dua pertuduhan mengabai dan menganiaya remaja perempuan sindrom Down Bella, ditangguhkan berikutan pengasas Rumah Bonda itu dimasukkan ke hospital kerana mengalami dua masalah kesihatan.
Hakim Mahkamah Sesyen Izralizam Sanusi membuat keputusan itu selepas meneliti dan berpuas hati terhadap semua dokumen yang dikemukakan daripada pihak pembelaan untuk bicara bela diri itu ditangguhkan.
Sepatutnya bicara bela diri itu bermula hari ini sehingga Jumaat dengan 18 saksi dipanggil memberi keterangan.
“Hari ini ditetapkan untuk bicara (hari ini) sehingga 9 Disember ini bagi pihak pembelaan. Saya dapati pihak pembelaan telah memfailkan surat penangguhan untuk tarikh-tarikh perbicaraan bela diri tersebut.
“Berdasarkan surat itu, tertuduh dimasukkan ke wad kerana Pneumonia (radang paru-paru) dan dikatakan turut menjalani pembedahan hempedu seperti yang dinyatakan dalam surat tersebut,” kata hakim Izralizam.
Terdahulu, semasa prosiding, peguam Nur’Aminahtul Mardiah Md Nor yang mewakili Siti Bainun berkata prosiding perlu ditangguhkan kerana Siti Bainun perlu menjalani pembedahan membuang hempedu.

Nur’Aminahtul turut menyatakan anak guamnya telah dimasukkan ke wad sejak 28 November lalu.
“Prosedur endoskopik pada 3 Disember lalu belum dapat dilaksanakan kerana anak guam saya masih di bawah pengaruh antibiotik,” kata peguam itu.
Bagaimanapun, Timbalan Pendakwa Raya, Zahida Zakaria membantah permohonan itu dengan memohon satu pengesahan sama ada keadaan tertuduh merupakan kecemasan atau suatu yang boleh ditangguhkan.
Selepas mendengar permohonan dan hujah kedua-dua belah pihak mahkamah kemudian menetapkan Rabu ini bagi sebutan semula kes bicara bela diri itu.
“Saya kira tak dapat dielakkan (penangguhan prosiding). Namun, pengesahan dokumen daripada doktor perlu diteliti. Kesakitan atau ada masalah pendengaran adakah secara langsung menyebabkan Siti Bainun tidak boleh datang (mahkamah), itu kena disahkan,” kata hakim itu
Dalam pada prosiding sama, Mahkamah Mahkamah Sesyen di sini turut menolak permohonan Siti Bainun untuk menggantung (stay) bicara bela diri itu.
Hakim Izralizam memutuskan demikian selepas mendapati permohonan Siti Bainun adalah satu penyalahgunaan proses mahkamah.
“Kesimpulannya saya dapati tiada keadaan khas atau istimewa dalam kes ini dan tindakan permohonan bagi penggantungan prosiding di mahkamah ini bagi kes ini adalah satu penyalahgunaan proses mahkamah. Oleh demikian permohonan permohon (Siti Bainun) adalah dengan ini ditolak,” kata hakim Izralizam.
Pada 24 November lalu, Siti Bainun Ahd Razali diperintah bela diri membela diri atas dua pertuduhan mengabai dan menganiaya seorang remaja perempuan sindrom Down berusia 13 tahun yang dikenali sebagai Bella.
Hakim Izralizam membuat keputusan itu selepas mendapati pihak pendakwaan berjaya membuktikan prima facie terhadap dua pertuduhan itu di akhir kes pendakwaan.
Untuk rekod perbicaraan kes itu bermula 30 Mac lalu (2022) dan antara saksi pendakwaan yang dipanggil untuk memberi keterangan ialah mangsa iaitu Bella, pakar psikiatri Dr. Wan Asyikin Wan Azlan, pembantu pengurus syarikat swasta Zurianty Sudin, pakar bedah plastik, Dr. Salmi Mohamed Shukur.
Selain itu ialah bekas penghuni Rumah Bonda Yasmin Nahar Mahmood, 19, yang merupakan saksi pendakwaan kelima.
Siti Bainun menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE.


[ VIDEO] Empat anggota V.E umum undur diri, persahabatan tamat
Oleh NUR AL-FAIRUZA SYARFA NOR SAIDI

5 Disember 2022, 6:42 pm
PETALING JAYA – Berikutan kontroversi penggunaan nama V.E yang menjadi isu hangat, Adeep, Cham, Hakim, dan Fakhiz mengumumkan pengunduran diri daripada kumpulan tersebut.
Keputusan dibuat selepas Zaf yang merupakan ahli asal V.E tidak berpuas hati dengan penggunaan nama kumpulan tersebut dengan alasan itu satu bentuk plagiat atau peniruan idea secara bulat-bulat.
Bukan sahaja mengundur diri daripada V.E, Adeep turut memutuskan persahabatannya dengan ahli anggota lama kumpulan itu.
“Saya anggap sebagai sesuatu perkara yang hebat apabila dijemput berada dalam V.E pada tahun 2018 tetapi dengan apa yang telah terjadi saya isytihar untuk keluar daripada kumpulan ini.
“Sepanjang berada dalam Gegar Vaganza musim kesembilan (GV9), saya persembahkan apa yang mampu tetapi mereka kata ciplak.
“Terima kasih memberikan peluang kepada kami untuk bawa nama V.E selepas berhempas-pulas dalam GV9 tetapi kalian maki hamun kami, sahabat sampai di sini sahaja,” kata Adeep dalam nada sebak.

Tambah bekas anggota kumpulan The Fabulous Cat itu, keputusan menamatkan persahabatan dibuat kerana tidak mahu menjadi racun dalam kumpulan tersebut.
“Kita sudah cukup dewasa untuk mengendalikan permasalahan ini. Jangan jadi ‘keyboard warrior’.
“Saya sayangkan kumpulan V.E ini dan apabila berpeluang beraksi bersama di pentas GV bersama Cham, Hakim dan Fakhiz, saya rasa kami semua telah memainkan peranan untuk sama-sama angkat jenama ini.
“Namun, akhirnya keputusan ini terpaksa dibuat kerana kami semua enggan menjadi racun kepada kumpulan ini. Jika orang tidak suka, kami bawa diri keluar dari situ,” katanya ketika sidang akhbar di HMO Space Damansara hari ini.
Keputusan pengunduran diri daripada kumpulan V.E turut disokong oleh Hakim, Cham, dan Fakhiz.
Terdahulu, ketua kumpulan yang juga ahli asal V.E iaitu Zaf memberi saranan agar anggota yang menggunakan nama terbabit dalam Gegar Vaganza musim kesembilan (GV9) supaya bergerak dengan menggunakan nama baharu.
Menurutnya Zaf, tindakan tersebut dilakukan bukan untuk mengeruhkan keadaan, sebaliknya bertujuan menjaga hubungan silaturahim sesama sendiri, selain mengelakkan kekeliruan dalam kalangan pelbagai pihak.
Selain Zaf, bekas seorang anggota asal kumpulan itu, Damian Mikhail turut tidak sebulu dengan kemunculan V.E versi baharu di pentas GV9. – KOSMO! ONLINE


Mengaku ‘nabi’, lelaki kahwini 20 wanita termasuk anak sendiri
Oleh KOSMO!

5 Disember 2022, 7:00 pm
WASHINGTON – Seorang ketua kultus di negeri Arizona, Amerika Syarikat didakwa kerana mengahwini 20 wanita dan gadis seawal usia sembilan tahun termasuk anak perempuannya sendiri, lapor akhbar Metro UK semalam.
Menurut kertas pertuduhan Biro Penyiasatan Persekutuan (FBI), Samuel Rappylee Bateman, 46, ialah ketua sebuah kumpulan kecil penganut Mormon dikenali sebagai Gereja Fundamentalis Jesus Christ of Latter-Day Saints (FLDS).
Selepas mengambil alih kumpulan mempunyai sekitar 50 pengikut itu pada 2019, Bateman mengisytiharkan dirinya seorang ‘nabi’ dan mahu mengahwini anak perempuannya sendiri.
Dalam dakwaan yang disenaraikan oleh FBI, Bateman telah mengahwini 20 wanita dengan kebanyakan mereka adalah remaja bawah umur 15 tahun. Dia memaksa mereka terlibat dalam sumbang mahram, seks pedofilia dan pemerdagangan seks kanak-kanak.
Menurut satu kejadian yang dipetik dalam dokumen itu, Bateman mengarahkan tiga pengikut melakukan hubungan seks dengan anak-anak perempuannya sementara dia menonton. Seorang daripada mereka berusia 12 tahun.
Kejatuhan Bateman berlaku akhir September lalu apabila dia ditangkap polis semasa mengangkut gadis bawah umur merentasi sempadan negeri di dalam treler.

Bateman ditangkap dan didakwa atas tiga pertuduhan penderaan kanak-kanak, walaupun dia kemudian membayar ikat jamin dan dibebaskan.
Tidak lama kemudian, dia ditangkap sekali lagi oleh ejen persekutuan yang mendakwanya dengan tiga pertuduhan.
Majistret AS, Camille Bibles memerintahkan Bateman kekal dalam penjara sementara kes itu berlanjutan di mahkamah. – Agensi


Wanita temui cacing dalam jejari ikan
Oleh KOSMO!

5 Disember 2022, 6:00 pm
LONDON – Seorang kanak-kanak berusia dua tahun hampir memakan seekor cacing yang ditemui dalam jejari ikan jenama Eye Fish sebelum ibunya  pantas menyedari kehadiran haiwan itu, lapor akhbar Daily Star semalam.
Rona Lovell, 28, mendakwa bahawa dia membeli jejari ikan tersebut di rangkaian pasar raya Asda di North Yorkshire, England.
Dia ketika itu mahu memberi makanan tersebut kepada anaknya, Scarlett apabila menyedari terdapat seekor cacing dalam jejari ikan itu.
Beberapa gambar yang dikongsi  Lovell menunjukkan cacing itu  berada pada hujung pinggan dengan panjangnya menyamai jejari garfu.
“Saya menemui cacing itu selepas memotong jejari ikan dan melihat terdapat ‘objek’ berwarna hijau di dalam makanan itu.
“Saya terus hilang selera makan. Ia amat memualkan,” katanya.

Kata Lovell, dia telah memberitahu perkara itu kepada jenama Birds Eye dan setakat ini, masih belum mendapat maklum balas.
“Saya ingin menasihati anda semua bahawa walaupun anda menyangka  produk itu bagus, lebih baik sekiranya anda memeriksa semula keadaan makanannya.
“Produk-produk itu mungkin mempunyai parasit atau cacing, namun ia bukanlah sesuatu yang bagus untuk menemuinya pada makanan terutamanya makanan anak anda,” kata Lovell. – Agensi


Cabutan Khas 4D dikurangkan kepada 8 kali bermula tahun depan
Oleh EDDY AQMAL MOHAMED HAMIDI

5 Disember 2022, 6:47 pm
PUTRAJAYA – Kerajaan memutuskan untuk mengurangkan jumlah cabutan khas atau istimewa nombor ramalan empat digit (4D) kepada lapan kali setahun berbanding 22 kali ketika ini bermula 1 Januari tahun hadapan.
Perdana Menteri, Datuk Seri Anwar Ibrahim berkata, keputusan tersebut dibuat beliau biarpun baru sehari menggalas tanggungjawab sebagai Menteri Kewangan.
“Hari ini saya telah arahkan agar cabutan khas 4D dikekalkan pada tahap lama iaitu sebanyak lapan kali setahun .
“Umpamanya, satu hari saya jadi Menteri Kewangan, saya boleh ambil keputusan untuk membatalkan keputusan awal tahun ini mengenai cabutan khas perjudian yang dilakukan dengan Jemaah Menteri yang disertai Bersatu dan Pas,” katanya.
Beliau berkata demikian kepada pemberita selepas mempengerusikan Mesyuarat Khas Kabinet pertama Kerajaan Perpaduan di Perdana Putra di sini hari ini.
Pada tahun 2021, kerajaan ketika itu telah memberikan kebenaran kepada syarikat berkaitan untuk mengadakan sebanyak 22 kali ‘cabutan khas’ nombor 4D bagi tahun ini iaitu tiga kali ganda daripada biasa. – KOSMO! ONLINE.


Ainul Mardhiah dapat adik lelaki lagi
Oleh KOSMO!

5 Disember 2022, 5:44 pm
PETALING JAYA – Ibu kepada Ainul Mardhiah Ahmad Safiuddin, Nurul Erwani Zaidi, dilihat berkongsi gambar anak perempuannya itu bersama seorang bayi lelaki yang juga merupakan cahaya mata ketiganya bersama suami, Ahmad Safiuddin Ahmad Razak.
Nurul Erwani berkongsi perkara gembira itu menerusi hantaran di Instagramnya miliknya semalam.
“Paling susah nak ambil gambar bertiga. Jadi kita ambil berdua-duaan.
“Kakak Ainul dengan adik Fateh. Abang Umar dengan adik Fateh,” tulisnya pada ruangan kapsyen gambar.
Kini Ainul Mardhiah sudah memiliki dua adik lelaki.
Terdahulu, kanak-kanak berusia empat tahun ini mengalami masalah jangkitan kuman sehingga menyebabkan keadaan kesihatannya lemah dan terpaksa ditahan di Unit Rawatan Rapi Kanak-Kanak (PICU) selama hampir sebulan selepas menunjukkan simptom muntah serta cirit-birit.

Bagaimanapun, Nurul Erwani berkata, Ainul Mardhiah kini semakin sihat, malah berat badan anak sulungnya itu juga bertambah.
“Alhamdulillah Ainul Mardhiah sihat, cergas dan ceria. Cuma kadangkala itu kalau angin kurang baik (bad mood) mengamuk sampai baling barang. Berat pun makin naik,” katanya.
Menjengah ke ruangan komen, rata-rata pengikut setia kisah Ainul Mardhiah sejak tahun 2019 lagi mengucapkan tahniah buat Nurul Erwani atas kelahiran cahaya mata ketiganya itu selain berasa gembira dengan perkembangan positif kanak-kanak tersebut. – KOSMO! ONLINE.


Isu telur, ayam akan diselesaikan – Mohamad Sabu
Oleh PETAH WAZZAN ISKANDAR

5 Disember 2022, 5:13 pm
PUTRAJAYA- Isu bekalan barangan keperluan terutama telur dan ayam serta harga munasabah menjadi antara fokus utama Menteri Pertanian dan Keterjaminan Makanan, Mohamad Sabu selepas memulakan tugas hari ini.
Mohamad berkata, isu bekalan makan dengan harga yang munasabah memerlukan perhatian serius seiring dengan ramalan ekonomi dunia merosot tahun hadapan yang pastinya memerlukan kaedah bagi menanganinya.
Beliau berkata, ini merupakan cabaran baharu kerana melibatkan keperluan makanan manusia berbanding sebelum ini yang bercakap soal keselamatan.
“Perkara pertama yang saya lakukan adalah akan mendengar taklimat sebelum merangka apa-apa perkara, manakala benda yang tersedia diteruskan dan benda baharu akan dibincang bersama pegawai yang semenangnya berpengalaman.
“Saya akan lihat soal harga makanan terutama telur kerana daripada golongan miskin sehingga atasan makan telur,” katanya selepas sesi ‘clock in’ di pejabatnya tadi.
Mohamad berkata, pihaknya akan mendapatkan gambaran sebenar situasi sebenar melalui taklimat dalam mencari kaedah yang terbaik keterjaminan bekalan makanan.

“Bagi saya apa keterjaminan makanan dengan harga munasabah itu penting. Malah Perdana Menteri, Datuk Seri Anwar Ibrahim berkali-kali membangkitkan isu ini ketika kempen Pilihan Raya Umum ke-15 (PRU15) dan selepas mengangkat sumpah Perdana Menteri.
“Selapas saya mendapat gambaran sebenar dan mencari kaedah terbaik, barulah satu kenyataan bersama Datuk Seri Salahuddin Ayub yang menerajui Kementerian Perdagangan Dalam Negeri dan Kos Sara Hidup akan dibuat,” katanya. – KOSMO! ONLINE.


Saya tak cakap pun nak nikah – Fauziah Ahmad Daud
Oleh LIA OTHMAN

5 Disember 2022, 4:52 pm
PETALING JAYA: Seniwati Fauziah Ahmad Daud menafikan dirinya bakal menamatkan zaman janda seperti sangkaan ramai pihak.
Fauziah atau lebih mesra disapa Ogy, 60, berkata, risikan yang dimaksudkan dalam sebuah perkongsian Facebooknya adalah pinangan daripada produksi, DStar Management yang bakal menerbitkan pementasab teater Muzikal Wajah Rahsia Hati pada Februari tahun hadapan.
“Ramai orang ingat saya hendak bernikah. Saya tak cakap pun nak bernikah.
“Risikan yang dimaksudkan adalah pelawaan Hafiz Glamour untuk mengadakan teater muzikal ini sebenarnya. Saya tak ada cakap nak nikah pun.
“Cuma bila ramai yang doa, saya aminkan sahaja,” katanya ketika ditemui dalam majlis pelancaran teater muzikal berkenaan hari ini.
Fauziah Ahmad Daud berkata demikian ketika ditanya berhubung status yang dimuat naik di laman Facebooknya kelmarin.

Teater Muzikal Wajah Rahsia Hati bakal diadakan di Gateway Theatre Singapura itu pada 11 Februari tahun hadapan.
Persembahan berbentuk monolog tersebut mendapat sentuhan penulis skrip, Slen Fadzil dan Zurina Waji serta bakal diarahkan pelakon dan pengarah teater, Kamaruzaman Taib atau lebih dikenali sebagai Che Kem.
Dalam pada itu, Ogy berkata, tawaran tersebut sudah diterima sejak lima tahun lalu, namun hanya pada tahun ini beliau memberanikan diri untuk bermonolog bercerita tentang perjalanan hidupnya.
“Banyak istikharah yang saya buat sebelum setuju terlibat dalam teater muzikal ini. Lima tahun, saya belum berani sebenarnya
“Tetapi keyakinan dan kematangan diri membuatkan saya berani. Nak pegang panggung ini bukan satu kerja mudah. Tetapi ini bukan satu bebanan.
“Saya yakin mampu untuk memberi persembahan terbaik,” katanya.
Tiket pementasan Muzikal Wajah Rahsia Hati Singapura pada 11 Februari depan sudha boleh ditempah secara online menerusi www.tiketmaster.sg. – KOSMO! ONLINE


Lelaki OKU dakwa disaman gara-gara letak kereta di ‘parking’ OKU
Oleh KOSMO!

5 Disember 2022, 4:53 pm
PETALING JAYA – “Nak saman pun, tengok-tengoklah, main saman saja. Sebesar-besar ‘hand controller’, siap ada nampak ‘sticker’ orang kurang upaya (OKU),” itu luahan seorang lelaki OKU berhubung keretanya didakwa di saman pihak berkuasa tempatan (PBT) dipercayai di Pantai Morib, Kuala Langat.
Video luahan hati lelaki yang menggunakan kerusi roda itu tular menerusi media sosial, malah dia memaklumkan telah disaman RM20 selepas meletakkan kereta di tempat khas OKU.
Dia yang turut meluahkan aduan menggunakan bahasa Jawa mendakwa, sebelum ini belum pernah disaman selepas meletakkan kereta di tempat letak kereta OKU sekali gus pertama kali situasi itu berlaku terhadapnya.
“Aku kena saman sebab letak kereta di ‘parking’ OKU. Bayar sajalah RM20 saja kan, bayar nanti aku ambil resit. Tengok, aku ‘parking’ tempat cantik, bukan ‘parking’ sengit-sengit.
“Aku baru tahu, ‘parking’ tempat OKU salah, baru aku tahu. Nak saman, tengok-tengoklah ada ‘sticker’ atau tidak. Kereta ada ‘hand controller’,” katanya pada video tersebut.
Dalam pada itu, dia berkata, saman RM20 itu boleh dibayarnya selain menyifatkannya tidak mahal.

“Aku bayar sajalah, tak mahalkan RM20. RM20 aku boleh bayar, mahal-mahal aku tak nak. Lain kali janganlah saman, ‘sticker’ macam itu tak nampak. Tak pernah-pernah kena saman di mana-mana, kau datang kau saman pula,” ujarnya. – KOSMO! ONLINE.


Korea Utara bedil 130 peluru artileri ke dalam zon penampan
Oleh KOSMO!

5 Disember 2022, 5:30 pm
SEOUL – Korea Utara membedil sejumlah peluru artileri ke dalam sebuah zon penampan maritim hari ini, kata tentera Korea Selatan, dalam siri bedilan terbaharu oleh Pyongyang.
Kira-kira 130 peluru artileri dibedil serentak pukul 2.59 petang (1.59 waktu Malaysia) dari dua lokasi berbeza iaitu di pantai timur dan pantai barat Korea Utara, kata Ketua-Ketua Staf Bersama Korea Selatan dalam satu kenyataan.
Mereka berkata, siri bedilan itu adalah ‘pelanggaran jelas’ perjanjian 2018 antara Pyongyang dan Seoul. Persetujuan itu membawa kepada kewujudan zon penampan dalam usaha meredakan ketegangan.
Malah, sebutir peluru artileri itu melintasi Garisan Had Utara yang merupakan sempadan maritim antara kedua-dua negara.
Tentera Korea Selatan berkata, pihaknya telah mengeluarkan beberapa amaran berhubung bedilan itu tanpa memberi butiran lanjut.
“Tentera kami sedang mengukuhkan kesiapsiagaan untuk kecemasan sementara mengesan dan memantau perkembangan ini di bawah kerjasama rapat antara Korea Selatan dan Amerika Syarikat,” tambah kenyataan sama.

Semasa sidang kemuncak di Pyongyang pada 2018, bekas Presiden Korea Selatan, Moon Jae-in dan pemimpin tertinggi Korea Utara, Kim Jong-un bersetuju mewujudkan zon penampan  di sempadan darat dan laut bagi mengurangkan ketegangan.
Bagaimanapun, selepas rundingan gagal dalam tahun 2019, Jong-un meningkatkan program senjata Korea Utara dengan pakar-pakar berkata, beliau mungkin menguji tindak balas Seoul dengan mencabuli perjanjian zon penampan kedua-dua negara. – AFP


Hujan lebat berterusan di pantai timur Semenanjung hingga Sabtu ini
Oleh FLORINA DERIS

5 Disember 2022, 5:05 pm
PETALING JAYA – Jabatan Meteorologi (MetMalaysia) meramalkan cuaca signifikan bermula esok sehingga 12 Disember depan.
MetMalaysia menerusi kenyataannya berkata, berdasarkan analisis model-model cuaca, angin timuran kencang dijangka tertumpu di kawasan pantai timur Semenanjung bermula Rabu ini sehingga 10 Disember.
Tambahnya, keadaan ini seterusnya berpotensi menghasilkan hujan berterusan di kawasan-kawasan terlibat.
“Amaran hujan lebat berterusan peringkat waspada melibatkan negeri-negeri di pantai timur Semenanjung bermula Rabu sehingga Jumaat ini,” katanya menerusi satu hantaran.
Dalam pada itu, MetMalaysia turut mengeluarkan amaran angin kencang dan laut bergelora dengan kelajuan 40 ke 50 Kilometer sejam (ketinggian ombak 2.5 ke 3.5 meter) melibatkan tiga kawasan iaitu Condore, Reef North dan Layang-layang bermula rabu sehingga 12 Disember ini.
Rentetan itu, orang awam adalah disarankan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi mendapatkan maklumat yang terkini dan sahih. – KOSMO! ONLINE


[VIDEO] 25 rumah tenggelam banjir kilat
Oleh RAJA JAAFAR ALI

5 Disember 2022, 5:29 pm
JOHOR BAHRU – Kira-kira 25 buah rumah di Kampung Rinting D, Taman Rinting, dekat sini dilanda banjir kilat berikutan limpahan air dari Sungai Seri Alam ekoran hujan lebat kira-kira satu jam.
Hujan lebat bermula pada pukul 1 tengah hari itu menyebabkan paras air sungai tersebut naik begitu cepat sehinggakan air naik sehingga para lutut.
Seorang penduduk Suratmin Alwi, 47, berkata, hujan turun dengan lebat menyebabkan kampungnya di landa banjir setelah 20 minit hujan.
Menurutnya, punca utama berlakuknya kejadian banjir itu dipercayai kerana sungai di kawasan Kampung Rinting D sempit dan cetek terutama di bahagian hulu Sungai Tebrau.
“Tahun ini sudah tiga kali banjir berlaku di kawasan ini sebab sungai yang sempit dan tidak dipantau oleh pihak berkenaan.
“Walaupun telah dibuat benteng batu yang dinaikkan tetapi setiap kali hujan lebat akan berlaku banjir kerana arus air tersekat,” katanya ketika ditemui di sini.

Suratmin berkata, pihak yang bertanggungjawab terutama Jabatan Parit dan Saliran (JPS) perlunmemantau keadaan sungai disini, samada ada tebing runtuh, sampah dan tumbuhan liar yang tidak dipotong disepanjang sungai disini.
Sementara itu, hujan lebat itu juga menyebabkan beberapa jalan terutama di Lebuhraya Pasir Gudang berhampiran susur masuk ke Taman Rinting dan Bandar Seri Alam dilanda banjir dan berlaku kesesakan.-KOSMO! ONLINE


Putera Qatar tular, comel seperti maskot Piala Dunia
Oleh KOSMO!

5 Disember 2022, 4:40 pm
DOHA, Qatar – Seorang ahli keluarga diraja Qatar, Abdulrahman Fahad al-Thani  menjadi sensasi di media sosial China selepas ekspresi wajah beliau semasa menonton perlawanan Piala Dunia tular dalam kalangan netizen, lapor laman berita Wion News semalam.
Reaksi wajah Abdulrahman, 16, disifatkan sebagai ‘amat comel’ yang menyebabkan beliau digelar ‘putera pembalut dumpling’ dalam kalangan netizen di laman sosial China, Weibo.
Gelaran itu merujuk kepada gurauan netizen di China mengenai maskot Piala Dunia, La’eeb yang dikatakan kelihatan seperti pembalut dumpling (sejenis makanan tradisional China).
Abdulrahman sedang menonton perlawanan  Qatar menentang Ecuador, yang menyaksikan pasukan tuan rumah kalah 0-2, menyebabkan beliau kelihatan kecewa.
Ramai netizen di China berkata, kain egal berwarna putih yang dipakainya, menyebabkan  ekspresi wajah Abdulrahman kelihatan seperti La’eeb.
“Kami menyukainya kerana beliau amat comel. Tiada kaitan dengan politik,” kata seorang netizen.

Menyedari populariti yang diterima, Abdulrahman membuka akaun Douyin iaitu aplikasi TikTok  versi China.
Dalam tempoh kurang seminggu, beliau menerima lebih 15 juta pengikut selain pengguna Douyin turut cuba meniru  ekspresi wajah Abdulrahman.
Beliau turut menyertai laman Weibo dan menamakan dirinya sebagai Little Prince La’eeb dan menerima lebih 2.5 juta pengikut.
“Saya hanya memberi reaksi biasa. Saya tidak menyangka reaksi itu akan popular sehingga ke China atau di mana-mana sahaja.
“Kepada semua peminat di China, anda dialu-alukan untuk datang ke Qatar bagi melihat budaya kami yang hebat,” katanya kepada stesen penyiaran CCTV. – Agensi


Hadi Awang ke IPD Sentul bagi rakam keterangan
Oleh KOSMO!

5 Disember 2022, 4:40 pm
KUALA LUMPUR – Presiden Pas, Tan Sri Abdul Hadi Awang tampil memberi keterangan di Ibu Pejabat Daerah (IPD) Sentul susulan beberapa laporan polis dibuat terhadapnya berhubung ucapan berbaur hasutan semasa tempoh berkempen pada Pilihan Raya Umum ke-15 (PRU15) bulan lalu.
Ahli Parlimen Marang itu tiba di IPD Sentul kira-kira pukul 2.55 petang dengan menaiki kenderaan pelbagai guna (MPV) Toyota Vellfire putih dan perkara itu turut dikongsikan menerusi Instagramnya.
Terdahulu, beliau mendakwa parti DAP mempromosikan Islamofobia dan menghalang Pas daripada berkuasa.
Di samping itu, beliau turut melabel parti komponen Pakatan Harapan (PH) sebagai kumpulan yang tidak beriman dan tidak bermoral.
Ekoran dakwaan berkenaan, ramai pihak menyifatkan kenyataan beliau berbaur hasutan sekaligus boleh memberi ancaman terhadap perpaduan negara. -KOSMO! ONLINE.


Bajet 2023: Ada diteliti semula, sebahagian besar diterima pakai
Oleh MOHD. HUSNI MOHD. NOOR

5 Disember 2022, 4:37 pm
PUTRAJAYA – Bajet 2023 yang dibentangkan sebelum ini akan diteliti semula, namun sebahagian besar cadangan dan inputnya boleh diterima, kata Perdana Menteri, Datuk Seri Anwar Ibrahim.
Perdana Menteri berkata, cadangan yang baik dalam Bajet 2023 boleh diteruskan, namun beliau akan memberi ruang kepada Kementerian Kewangan dan Jemaah Menteri untuk memberi input masing-masing terlebih dahulu.
Menurutnya, belanjawan itu akan diubahsuai dan diperbaiki terlebih dahulu sebelum dibentangkan semula.
“Saya fikir sebahagian besar dalam belanjawan itu boleh diterima. Ada orang buat andaian kita menentang semua (Bajet 2023), itu tidak benar,” katanya.
Dalam pada itu, Anwar berkata, beliau secara peribadi tidak cenderung dan memberi tumpuan terlalu banyak kepada perkara-perkara lama.
“Saya hanya mahu tumpu untuk urus ekonomi negara, beri keyakinan kepada pelabur dan sekarang ini sambutannya sangat baik.

“Ramai yang telah janji termasuk syarikat pelaburan dari China, India, Eropah dan Amerika Syarikat untuk minggu-minggu akan datang.
“Saya akan tumpu lebih banyak untuk menjana pertumbuhan ekonomi. Esok saya akan ke Kementerian Kewangan,” katanya.
Sementara itu, Anwar berkata, sidang Parlimen pada 19 dan 20 Disember ini adalah berkaitan soal emolumen.
“Kalau tidak diluluskan, gaji tidak boleh dibayar pada Januari,” katanya. – KOSMO! ONLINE


3 pelajar sekolah dihukum mati tonton K-drama
Oleh KOSMO!

5 Disember 2022, 5:30 pm
PYONGYANG – Korea Utara menjatuhi hukuman mati terhadap tiga pelajar sekolah menengah kerana menonton drama Korea Selatan (K-drama), lapor portal berita All Kpop hari ini.
Menurut laporan media, tiga pelajar lelaki itu ditangkap sedang menonton dan ‘mengimport’ drama Korea Selatan secara besar-besaran pada awal Oktober lalu.
Mereka dilaporkan menonton beberapa episod drama K-drama  serta program televisyen Amerika Syarikat.
Ketiga-tiga pelajar itu ditangkap pihak berkuasa ketika cuba mengedarkan drama-drama tersebut dalam kalangan rakan-rakan.
Pada Disember 2020, Korea Utara menguatkuasakan undang-undang baharu di mana mereka yang didapati mengimport atau mengedar bahan-bahan audiovisual Korea Selatan,  akan dijatuhi hukuman mati.
Namun, disebabkan kumpulan sasaran drama adalah golongan bawah umur, undang-undang itu turut dikuatkuasakan ke atas golongan tersebut.

Meskipun undang-undang tegas seperti itu dilaksanakan, laporan menyebut bahawa budaya Korea Selatan telah pun meresap dalam kalangan penonton Korea Utara.
Menurut beberapa sumber media, lebih 96 peratus responden di Korea Utara mengaku pernah menonton drama seperti Squid Game dan Crash Landing On You. – Agensi


Anak tak malu pakai baju ‘pengutip sampah’ ke sambutan Hari Kanak-Kanak
Oleh MUHAMMAD HAIKAL RAMLI

5 Disember 2022, 4:35 pm
PETALING JAYA – Tindakan seorang kanak-kanak perempuan memakai baju bapanya yang bekerja sebagai pemungut sampah sempena Hari Kanak-Kanak Sedunia bertemakan kerjaya mengundang pelbagai reaksi daripada orang ramai.
Video dikongsi bapa kanak-kanak itu di akaun Tik Tok miliknya, @md_nuar menunjukkan anaknya langsung tidak segan menyarung baju kerjanya sebagai seorang pemungut sampah.
Susulan perkongsian itu, orang ramai melahirkan rasa bangga dengan kecekalan dan semangat kanak-kanak tersebut yang tidak malu dengan kehidupan keluarganya.
“Contoh anak yang dibesarkan oleh ibu bapa yang budiman berjaya mendidik keperibadian mulia dalam diri anak-anak. Syabas!,” komen @tuliptune.
“Anak yang hebat mindanya, dia tahu nilai setiap pekerjaan ada manfaatnya kepada agama, bangsa dan negara. Tahniah ibu bapanya,” tulis @cikguhoneyybee di ruangan komen.
“Dia faham walau apa pun pekerjaan, jangan pandang rendah kerana semuanya halal yang kita makan dari setiap wang ringgitnya,” tulis pengguna TikTok @Kogilayouvaraja.

Dalam pada itu, terdapat juga orang ramai yang berkongsi pengalaman yang hampir sama ketika zaman kecil dahulu berhubung pekerjaan seorang bapa yang menyara mereka sehingga menjadi orang yang berjaya.
“Macam aku dari kecil tengok Abah bina rumah, aku belajar sehingga menjadi jurutera, walau apa pun pekerjaan Abah, itu lah rezeki kami dapat belajar,” kongsi pengguna TikTok di ruangan komen.
“Menangis saya teringat arwah ayah hanya seorang penoreh getah untuk menyara kami 8 beradik, ayah tidak pernah mengenal erti lelah, bila kami sudah berjaya, ayah pula tiada, ya Allah,” kongsi seorang pengguna lagi.
Setakat ini, video penuh reaksi tersebut telah meraih sebanyak lebih 300,000 tontonan, 54,000 tanda suka dengan 764 perkongsian. – KOSMO! ONLINE.


Bio Desaru bakal terima 6 projek bernilai RM792 juta
Oleh MOHAMAD FAIZAL HASHIM

5 Disember 2022, 3:59 pm
ISKANDAR PUTERI – Kawasan Bio Desaru, Kota Tinggi dijangka menerima enam projek baru melibatkan pelabur dari dalam dan luar negara bernilai pelaburan RM792 juta, tahun hadapan.
Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata, projek baru tersebut merupakan salah satu usaha kerajaan negeri dalam usaha menjadikan Johor sebagai Bakul Makanan Malaysia.
Beliau berkata, salah satu projek itu membabitkan pembangunan pusat pengumpulan, pemprosesan, pembungkusan dan pengedaran Bio Desaru (Bio Desaru CPPDC) dengan anggaran kapasiti pengeluaran produk sebanyak 10,000 sebulan.
Selain itu, katanya, turut dibangunkan ialah projek penternakan ikan menggunakan Malaysia Recirculated Aquaculture System (RAS) 2020 dengan anggaran pengeluaran 10,000 tan ikan setahun.
“Kita juga akan melibat pembangunan projek penternakan udang dan akua-pelancongan dengan anggaran pengeluaran 4,500 tan udang setahun selain projek tanaman nenas MD2 dan tanaman kontan libatkan pengeluaran 540,000 biji nenas dan 598,000 kilogram tanaman kontan seperti lada, bendi dan pisang berangan setahun.
“Turut dibangunkan adalah projek tanaman kelapa pandan pisang berangan dengan anggaran pengeluaran 1.15 juta biji kelapa dan 450,000 kg pisang setahun serta projek pembangunan Integrated Sustainable Food Production Zone (Bio Desaru ISFPZ) dengan anggaran pengeluaran 2,000 tan sayur-sayuran dan ikan setahun,” katanya pada persidangan Dewan Undangan Negeri (DUN) Johor di Kota Iskandar di sini hari ini.

Zahari (BN-Buloh Kasap) berkata demikian ketika menjawab soalan lisan Rashidah Ismail (BN-Pasir Raja) mengenai tanah-tanah kerajaan yang telah dan sedang diusahakan dengan tanaman bernilai tinggi bagi tujuan domestik dan eksport dalam usaha menjadikan Johor sebagai Negeri Maju pada 2023 jaminan bekalan makanan.
Mengulas lanjut, Zahari memberitahu, lembah makanan Bio Desaru dibangunkan bagi memperkukuh rantaian pengeluaran makanan dengan memperluaskan aplikasi bioteknologi secara berkesan dalam mengkomersialkan pertanian selain menitikberatkan bio-sekuriti dan pemeliharaan ekologi.
“Selain itu, terdapat 29 projek yang telah siap, sedang dibangunkan dan belum memulakan pembangunan melalui perjanjian kerjasama antara Bio Desaru Sdn. Bhd. dan 23 syarikat pelabur dengan jumlah pelaburan keseluruhan ialah RM1.138 bilion,” ujarnya.
Katanya, daripada jumlah keseluruhan tersebut, hanya 18 projek yang masih aktif pada masa ini.-KOSMO! ONLINE


Melaka Boys juara ICFL B16 Kebangsaan
Oleh MUHAMMAD ZUHAILY BADLISHAH

5 Disember 2022, 4:36 pm
PETALING JAYA – Pasukan Melaka Boys muncul juara Kejohanan ICFL bawah 16 tahun (B16) Kebangsaan selepas menewaskan Mutiara Soccer All Star A 1-0 di pentas final di Stadium Mini Shah Alam semalam.
Kejayaan itu membolehkan Melaka Boys membawa pulang wang tunai bernilai RM3,000 beserta Piala Super ICFL, piala pusingan dan juga sijil penyertaan sementara Mutiara Soccer All Star A membawa pulang RM1,200.
Tempat ketiga pula dimenangi Mutiara Soccer All Star B yang membawa pulang hadiah wang tunai sebanyak RM800 selepas menewaskan Penang Panther FC dalam aksi penentuan tempat ketiga dan keempat.
Presiden ICFL, Datuk Kamil Mokhtar berkata, sebanyak 16 pasukan dari seluruh negara telah berentap dalam kejohanan berkenaan dan ia merupakan pentas terbaik untuk mencungkil bakat-bakat baharu.
Menurutnya, penganjuran kali ini lebih meriah kerana dianjurkan ketika seluruh peminat bola sepak berada dalam kehangatan Piala Dunia 2022 yang sedang berlangsung di Qatar.
“Empat pasukan terbaik kejohanan iaitu Melaka Boys, Mutiara Soccer All Star A dan B serta Penang Panther FC layak automatik ke Piala ICFL B17 Peringkat Asean di Kuala Lumpur pada Mei tahun depan.

“Empat negara sudah mengesahkan penyertaan iaitu Thailand, Indonesia, Kemboja dan Laos untuk Piala ICFL B17 Peringkat Asean. Platform ini akan menjadi pentas tertinggi untuk mereka mempamerkan bakat,” katanya ketika ditemui pemberita.
Sementara itu, Kamil turut berharap agensi-agensi kerajaan dan swasta tampil memberikan sokongan padu kepada penganjuran kejohanan domestik bagi melahirkan pemain berkualiti sebagai pelapis kepada pasukan kebangsaan.
“Untuk makluman, ICFL merupakan antara persatuan sukan atau penganjur yang paling aktif menganjur pertandingan liga domestik di peringkat umur di Selangor dan Kuala Lumpur bagi mencungkil bakat-bakat pemain remaja,” jelasnya.


Gaji Jemaah Menteri dipotong 20 peratus tiap bulan
Oleh MOHD. HUSNI MOHD. NOOR

5 Disember 2022, 3:55 pm
PUTRAJAYA – Gaji setiap Jemaah Menteri dipotong sebanyak 20 peratus setiap bulan, kata Perdana Menteri, Datuk Seri Anwar Ibrahim.
Perkara itu diputuskan dalam mesyuarat Jemaah Menteri yang dipengerusikan Anwar hari ini.
Anwar berkata, perkara itu diputuskan selepas mengambil kira semangat keprihatinan barisan Jemaah Menteri terhadap masalah dihadapi rakyat ketika ini.
“Kami setuju potong gaji 20 peratus setiap bulan,” katanya pada sidang akhbar hari ini selepas mempengerusikan mesyuarat khas Kabinet di Bangunan Perdana Putra di sini.
Katanya, pemotongan gaji itu akan dibuat sehingga ekonomi negara pulih.
“(Pemotongan gaji) ini sehingga ekonomi pulih. Kalau ekonomi pulih tiga tahun (pemotongan berlaku tiga tahun),” jelasnya

Dalam pada itu, Anwar turut mengesahkan bahawa beliau tidak mengambil gaji sebagai Menteri Kewangan.
“Ada orang kata Anwar tidak ambil gaji Perdana Menteri tapi ambil gaji Menteri Kewangan… itu tidak benar…gaji dia satu sahaja,” katanya. – KOSMO! ONLINE


Lantik Ahmad Zahid TPM, semua faktor diambil kira- Anwar
Oleh MOHD RASDAN AHMAD dan MOHD. HUSNI MOHD. NOOR

5 Disember 2022, 4:22 pm
PUTRAJAYA – Semua faktor telah diambi kira sebelum melantik Presiden UMNO, Datuk Seri Ahmad Zahid Hamidi sebagai Timbalan Perdana Menteri (TPM).
Itu penegasan Perdana Menteri, Datuk Seri Anwar Ibrahim yang menjelaskan Ahmad Zahid sudah didakwa di mahkamah tapi belum dijatuhkan hukuman.
Susulan itu, katanya, semua pihak perlu menghormati proses itu.
“Itu hak mereka untuk pertikaikan (pelantikan Ahmad Zahid) tetapi alasan yang mempertikai itu siapa dan alasan apa.
“Dia (Ahmad Zahid) ialah kebetulannya Presiden UMNO dan Pengerusi Barisan Nasional (BN) dan dalam Kerajaan Perpaduan ini saya akan ambil kira semua faktor itu,” katanya pada sidang akhbar hari ini.
Katanya, beliau secara konsisten sudah menyuarakan perkara berkaitan rasuah ini sejak bertahun-tahun bahawa orang yang memperjuangkan soal rasuah seharusnya bersih daripada perbuatan itu.

Jelasnya, seseorang itu tidak boleh memperjuangkan soal menolak rasuah sebaliknya mengambil projek beratus-ratus juta.
Anwar berkata, beliau pernah dicabar ketika kempen pilihan raya lalu untuk mengisytiharkan harta.
“Saya sanggup isytiharkan harta termasuk di dalam dan luar negeri dan saya turut meminta ketua Perikatan Nasional (Pengerusi Perikatan Nasional) di Malaysia dan Australia dan beberapa negara lain tapi tiada jawapan,” katanya.
Sebelum ini, beberapa pihak termasuk pimpinan Perikatan Nasional mempertikai pelantikan Ahmad Zahid sebagai Timbalan Perdana Menteri berikutan terpalit dengan kes pendakwaan di mahkamah.
Pada masa ini, Ahmad Zahid dalam peringkat membela diri terhadap dakwaan kes rasuah membabitkan dana Yayasan Akalbudi berjumlah RM17.9 juta.
September lalu, Timbalan Perdana Menteri itu dilepas dan dibebaskan daripada 40 pertuduhan rasuah yang dihadapinya berhubung Sistem Visa Luar Negara (VLN). – KOSMO! ONLINE.


Peserta RTK Paya Laka terima bantuan khas RM500
Oleh ABDUL RASHID ABDUL RAHMAN

5 Disember 2022, 3:37 pm
ROMPIN – Seramai 262 peserta Rancangan Tanah Kelompok (RTK) Paya Laka di sini, mendapat durian runtuh apabila menerima bantuan khas RM500 seorang bagi meringankan bebanan ekoran kenaikan kos sara hidup.
Menteri Besar, Datuk Seri Wan Rosdy Wan Ismail berkata, bayaran itu dimasukkan ke akaun bank penerima oleh pihak Perbadanan Kemajuan Pertanian Pahang (PKPP).
“Saya dengan sukacitanya ingin memaklumkan khabar gembira kepada 262 orang peserta RTK Paya Laka bahawa pada hari ini, pihak PKPP melalui anak syarikat iaitu PKPP Agro Sdn. Bhd. telah mengkreditkan sumbangan Bantuan Khas berjumlah RM500 seorang secara dalam talian.
“Diharapkan dengan bantuan khas ini, ia dapat mengurangkan bebanan yang ditanggung para peserta RTK menjalani kehidupan seharian yang semakin mencabar,” katanya ketika berucap pada Majlis Pecah Tanah Projek Pembangunan Infrastruktur Agrotourism Paya Laka, di sini, hari ini.
Wan Rosdy berkata, dalam tempoh 27 tahun penubuhan projek RTK Paya Laka itu, sebanyak RM12.682 juta bayaran saham sudah dibuat kepada para peserta.
Beliau memberitahu, bagi tahun ini sahaja, bayaran yang sudah dibuat secara dalam talian adalah sebanyak tiga kali dengan jumlah RM3,000 kepada setiap peserta.

“Saya dimaklumkan bahawa Paya Laka merupakan kawasan sawah padi seluas 324 hektar yang diusahakan oleh PKPP melalui PKPP Agro Sdn. Bhd. sejak 1995 melibatkan 262 orang peserta.
Dalam pada itu beliau berkata, projek Pembangunan Infrastruktur Agrotourism Paya Laka bertujuan meningkatkan ekonomi masyarakat tempatan serta menarik pelancong dalam dan luar negeri ke daerah Rompin.
Katanya, perancangan membangunkan projek itu sudah dibawa kepada perhatiannya dan beliau bersetuju agar PKPP membuat permohonan peruntukan dalam Rancangan Malaysia Ke-12 (RMK12) melalui Kementerian Pembangunan Luar Bandar (KPLB) pada 2021.
“Alhamdulillah, akhirnya KPLB dan Unit Perancang Ekonomi (EPU) meluluskan peruntukan RM5 juta menerusi RMK12 dan projek ini akan siap dalam tempoh dua tahun.
“Sesungguhnya, saya percaya Agrotourism Paya Laka ini akan menjadi satu lagi destinasi pelancongan di negeri khususnya di daerah Rompin serta mampu menarik ramai pelancong kerana masih tidak banyak destinasi pelancongan yang berasaskan sawah padi di negeri ini,” ujarnya. – KOSMO! ONLINE


Tok Mat mula tugas Menteri Pertahanan secara rasmi
Oleh HARRITH HISHAM

5 Disember 2022, 4:13 pm
KUALA LUMPUR – Ahli Parlimen Rembau yang juga Timbalan Presiden UMNO, Datuk Seri Mohamad Hasan secara rasmi memulakan tugasnya sebagai Menteri Pertahanan hari ini.
Beliau tiba kira-kira pukul 3 petang di Dataran Wisma Pertahanan, Jalan Padang Tembak di sini selepas menghadiri mesyuarat Khas Kabinet Kerajaan Perpaduan pagi tadi.
Ketibaan beliau itu disambut Ketua Setiausaha Kementerian Pertahanan, Datuk Muez Abd. Aziz bersama-sama Panglima Angkatan Tentera, Jeneral Tan Sri Affendi Buang dan Panglima Tentera Darat, Tan Sri Zamrose Mohd. Zain.
Mohamad yang juga Ahli Parlimen Rembau turut menerima tabik hormat Kawalan Kehormatan Utama daripada Batalion Pertama Rejimen Askar Melayu Diraja.
Beliau yang juga dikenali sebagai ‘Tok Mat’ kemudian mengimbau cap jari perakam waktu sebelum naik ke pejabatnya.
Sabtu lalu, Mohamad selesai mengangkat sumpah jawatan dan setia serta sumpah simpan rahsia di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, di Istana Negara sebagai ahli Kabinet Kerajaan Perpaduan. – KOSMO! ONLINE.


Najib minta ketepi perasaan benci, bantu pulihkan ekonomi
Oleh KOSMO!

5 Disember 2022, 4:29 pm
PETALING JAYA – Bekas Perdana Menteri, Datuk Seri Najib Tun Razak, meminta rakyat mengenepikan perasaan benci terhadap kerajaan pimpinan Perdana Menteri, Datuk Seri Anwar Ibrahim, sebaliknya hanya fokus kepada pemulihan negara kini.
Najib dalam satu hantaran di akaun Facebooknya berkata, ia berikutan negara sudah berdepan dengan tempoh yang sukar sejak Pilihan Raya Umum ke-14 beserta cabaran Pandemik Covid-19 sejak dua tahun lalu.
“Tidak suka Barisan Nasional kerjasama dengan Pakatan Harapan serta parti-parti lain dalam kerajaan seperti dititah Yang Di-Pertuan Agong? Tidak mengapa. Benci Anwar? Suka hati kawan-kawan.
“Tetapi paling utama, harap semua izinkan Malaysia untuk pulih secepat mungkin demi kesejahteraan rakyat dan pembangunan negara.
“Sebab negara sudah mengalami tempoh yang amat susah sejak PRU14 dengan kerajaan tidak stabil (5 Perdana Menteri; Najib, Mahathir, Muhyiddin, Ismail dan Anwar dalam tempoh lebih 4 tahun serta cabaran pandemik Covid-19,” tulisnya.
Najib juga mendoakan dan berharap perkara yang terbaik sahaja buat negara bagi lima tahun akan datang. -KOSMO! ONLINE.


Harga telur lebih murah esok – Anwar
Oleh MOHD. HUSNI MOHD. NOOR

5 Disember 2022, 3:51 pm
PUTRAJAYA – Harga telur lebih murah akan diumumkan esok, kata Perdana Menteri, Datuk Seri Anwar Ibrahim.
Anwar berkata, perincian mengenainya akan diumumkan Menteri Pertanian dan Keterjaminan Makanan, Mohamad Sabu, pagi esok.
“Harap harga telur yang akan diumumkan esok lebih murah dan mengurangkan kebergantungan kepada kartel demi memastikan bekalan cukup dan harga dikurangkan,” katanya.
Katanya, sebarang penetapan harga berhubung siling baharu harga telur akan diumumkan menteri berkaitan esok. – KOSMO! ONLINE


Pahang rintis penubuhan Dana Belia bantu anak muda
Oleh ABDUL RASHID ABDUL RAHMAN

5 Disember 2022, 3:45 pm
ROMPIN – Pahang mengorak langkah proaktif membantu golongan belia apabila bercadang merintis penubuhan Dana Belia bagi membantu anak muda berusia 18 tahun ke atas yang memerlukan bantuan.
Menteri Besar, Datuk Seri Wan Rosdy Wan Ismail berkata, ilham Dana Belia itu tercetus susulan keluhan sebahagian anak muda yang memohon supaya kerajaan negeri membantu mereka.
“Dana Belia ini bertitik tolak daripada keluhan sebahagian anak-anak muda yang minta kerajaan negeri bantu mereka kerana saya mendapati ramai belia masih perlukan sokongan kerajaan untuk permulaan perniagaan atau pun apa-apa aktiviti.
“Oleh sebab itu, saya akan tubuhkan dana dengan peruntukan tertentu dan kita akan bagi kepada mereka yang merupakan kumpulan sasar dan dengan adanya dana ini saya percaya sedikit sebanyak akan membantu mereka,” katanya dalam sidang akhbar pada Majlis Pecah Tanah Projek Pembangunan Infrastruktur Agrotourism Paya Laka di sini, hari ini.
Menurut Wan Rosdy, pelaksanaan dana itu memerlukan perincian lanjut sebelum ia dilaksanakan bermula tahun depan.
Jelasnya, kerana ia melibatkan kewangan kerajaan negeri jadi harus diperhalusi agar dapat memberi kesan positif dan mencapai matlamat.

“Kita kena kaji dulu kumpulan sasaran, berapa orang 18 tahun sampai berapa tahun sebab belia ini bukan semua memerlukan bantuan kerajaan, ada golongan belia yang telah mampu berdiri sendiri, telah mulakan perniagaan.
“Kumpulan yang kita nak bantu ini adalah mereka yang benar-benar memerlukan bantuan daripada kerajaan. Saya kena bincang dengan pegawai kewangan negeri, Setiausaha Kerajaan Negeri dan rakan-rakan Exco tak boleh buat keputusan sendiri sebab ini melibatkan wang kerajaan,” ujarnya. – KOSMO! ONLINE


Lelaki disangka mati disimpan dalam bilik mayat sebelum meninggal dunia
Oleh KOSMO!

6 Disember 2022, 9:00 pm
URUACU, BRAZIL – Seorang lelaki Brazil yang telah disahkan mati oleh hospital didapati masih hidup dan bernafas ketika dibawa ke sebuah pusat pengebumian sebelum meninggal dunia dua hari kemudian akibat hipotermia, lapor portal berita MailOnline semalam.
Jose Ribeiro, dimasukkan ke hospital Februari lalu kerana menghidap kanser lidah. Dia diisytihar meninggal dunia oleh seorang doktor di sebuah hospital di Uruacu, dalam negeri Goias pada 29 November lalu.
Lelaki berusia 62 tahun itu kemudian diletakkan di dalam beg mayat dan disimpan di dalam peti sejuk di bilik mayat hospital selama lima jam sebelum dibawa ke rumah pengebumian.
Ketika berada di situ, seorang pekerja menyedari matanya dalam keadaan terbuka dan dia mengalami kesukaran untuk bernafas.
Keadaan Jose semakin merosot dan dia meninggal dunia dua hari kemudian, kata saudara perempuannya, Aparecida Ribeiro.
“Sukar untuk mempercayai apa yang telah berlaku. Jose berada di dalam beg plastik mayat selama lima jam dan kesejukan. Ia amat teruk, sukar untuk menerima situasi ini,” kata Aparecida.

Dr. Lucas Campos yang mengesahkan kematian lelaki itu di hospital turut digantung tugas dan disiasat atas dakwaan cubaan membunuh.
“Punca kematian iaitu hipotermia telah meningkatkan tanggungjawab ke atas doktor tersebut jadi, kami akan menukar klasifikasi siasatan daripada cubaan membunuh kepada pembunuhan hari ini (Jumaat lalu).
“Ia adalah pembunuhan menyeluruh berikutan kemungkinan terdapat unsur niat jahat,” kata Timbalan Polis Awam Rialma, Peterson Amin. – Agensi


Pemandu kereta bawa 158 kg daun ketum parah kemalangan
Oleh AIMUNI TUAN LAH

6 Disember 2022, 9:48 pm
GUA MUSANG – Seorang lelaki parah selepas kereta yang membawa muatan sebanyak 158 kilogram daun ketum dipandunya bertembung dengan sebuah kereta di Kilometer 74, Jalan Gua Musang-Kuala Krai di sini hari ini.
Dalam kejadian pukul 1.30 petang itu, lelaki berusia 24 tahun yang memandu kereta jenis Toyota Vios cedera pada kepala, dada dan kaki selepas tersepit di dalam kereta tersebut.
Ketua Polis Daerah Gua Musang, Superintendan Sik Choon Foo berkata, siasatan awal mendapati, lelaki itu memandu kereta dan sedang perjalanan dari arah Kuala Krai menghala ke Gua Musang.
Katanya, semasa tiba di lokasi kejadian, kereta yang dipandu suspek dipercayai hilang kawalan dan masuk ke laluan bertentangan sebelum bertembung dengan sebuah kereta jenis Honda City dipandu seorang lelaki berusia 34 tahun.
“Pemeriksaan lanjut di dalam but kereta yang dipandu lelaki itu telah menjumpai sebanyak 158 kilogram daun ketum.
“Siasatan mendapati kesemua daun ketum yang ditemui itu bernilai RM4,740,” katanya dalam satu kenyataan hari ini.

Menurut Choon Foo, pemandu kereta jenis Honda City patah tangan kanan dan kedua-dua mangsa dihantar ke Hospital Sultan Ismail Petra, Kuala Krai untuk rawatan lanjut.
Katanya, suspek masih dirawat di hospital itu dan kini berada dalam keadaan kritikal.
Tambahnya, kes disiasat memg Seksyen 43 (1) Akta Pengankutan Jalan 1987 dan Seksyen 30 (3) Akta Racun 1952. – KOSMO! ONLINE


Wanita serik 3 kekasih mengaku bankrap selepas jahit baju pengantin
Oleh KOSMO!

6 Disember 2022, 8:06 pm
JAKARTA – Seorang wanita di Indonesia berkongsi kisah hidupnya yang sudah tiga kali ditinggalkan kekasih sejurus selesai menjahit baju pengantin sendiri, lapor portal berita Wolipop semalam.
Eva Muji  menerusi akaun TikTok miliknya menceritakan pengalaman pernah dilamar oleh tauke berlian, pemilik syarikat hartanah dan kontraktor muda.
Menurut Eva, dia pada awalnya dilamar tauke berlian ketika usia 25 tahun dan kerap diberi hadiah berlian oleh lelaki itu.
“Saya menghasilkan baju kahwin sendiri dengan bertemakan majlis dalam taman. Ternyata, anting-anting berlian yang diberikan adalah tanda perpisahan kerana dia menghilangkan diri, kononnya disebabkan perniagaan bankrap,” ujarnya.
Tambah Eva, tiga tahun kemudian, seorang pemilik syarikat hartanah mula mendekatinya dan menunjukkan keseriusan untuk memperisterikan wanita itu.
“Dia meminta saya pergi ke bilik pameran untuk memilih sendiri mana-mana hartanah yang saya suka dan saya turut diberikan rumah,” jelasnya.

Tambah Eva lagi, selepas mereka sepakat untuk berkahwin, dia mula menjahit busana pengantin untuk dirinya dan keluarga namun, lelaki berkenaan turut menghilangkan diri kerana perniagaannya jatuh muflis.
Ketika berumur 36 tahun, Eva bertemu pula dengan seorang kontraktor termuda yang berjaya sehingga mereka sempat merakam gambar praperkahwinan.
“Dia menghadiahkan saya satu set perhiasan mutiara asli dari Lombok serta diberikan sebuah kereta,” jelasnya.
Namun, kisah yang sama berulang kembali apabila Eva ditinggalkan lelaki tersebut kerana perniagaannya didakwa turut bankrap selepas Eva menyiapkan baju pengantin.
Kini, selepas berusia 40 tahun, Eva berkata, dia hanya ingin hidup tenang dan bertemu dengan pasangan yang sehaluan dengannya.
“Saya belum berkahwin sehingga sekarang kerana semuanya gagal sebelum ini. Semuanya hanya sampai tahap melamar sahaja kerana sejurus saya menyiapkan baju pengantin, mereka menghilangkan diri begitu sahaja,” katanya.
Kisah Eva menjadi tular dengan ramai netizen memberikan pelbagai pendapat.
“Ritual khusus adalah jahit sendiri baju pengantin dan pasangan terus menghilangkan diri. Selamat tinggal, yang penting harta sudah saya dapat,” kata seorang pengguna.
“Setiap kali selesai jahit baju pasti si lelaki bankrap. Sesiapa tolong jelaskan,” ujar seorang lagi netizen. – Agensi


Pencuri larikan 5 kereta mewah dalam masa cuma seminit
Oleh KOSMO!

6 Disember 2022, 8:30 pm
LONDON – Sebuah rakaman televisyen litar tertutup (CCTV) memaparkan situasi lima buah kereta mewah dilarikan dalam satu kes kecurian yang berlaku dalam masa hanya 60 saat, lapor akhbar The Sun kelmarin.
Kejadian tersebut berlaku pada 11 November lalu di sebuah premis industri di Essex, England pada pukul 4.45 pagi (waktu tempatan).
Sekumpulan pencuri pada awalnya dilihat membuka pagar untuk mengambil sebuah kereta Ariel Atom yang jarang ditemui serta mempunyai harga permulaan sekitar £60,000 (RM320,689).
Ia diikuti dengan Mercedes G-Wagon yang berharga  £120,275 (RM642,847) dan sebuah Porsche Cayenne.
Kumpulan penjenayah itu meneruskan kegiatan mereka dengan melarikan sebuah Porsche 911 Carrera yang berharga sekitar £89,800 (RM479,964) dan diakhiri dengan Mercedes Maybach yang mempunyai harga permulaan £150,000 (RM801,589).
Pada pengakhiran video tersebut, salah seorang pencuri melompat masuk ke dalam sebuah kereta Mercedes AMG yang sedang menanti di luar pagar.

Menurut laporan, polis Essex mengesahkan salah sebuah kereta yang dicuri, Mercedes Maybach telah ditemui namun, empat kenderaan lain masih hilang.
Polis berkata, kumpulan pencuri itu memotong selak kunci di pagar hadapan sebelum memasuki pekarangan premis tersebut.
“Pegawai polis dikerahkan ke sebuah unit industri di Brentwood Road, Bulphan selepas waktu tengah malam pada 11 November lalu susulan laporan diterima mengenai kecurian lima kereta mewah.
“Suspek-suspek memasuki pekarangan premis dengan memotong selak kunci pada pagar hadapan sebelum melarikan lima kenderaan yang mempunyai nilai dianggarkan melebihi £700,000 (RM3.7 juta).
“Kami memohon kepada sesiapa yang menyaksikan kejadian tersebut, memiliki CCTV atau rakaman papan pemuka termasuk maklumat mengenai kereta yang dicuri agar segera melaporkannya kepada polis,” kata polis. – Agensi


Ibu tinggal bayi setahun dalam bilik panas dipenjara 2 tahun
Oleh KOSMO!

6 Disember 2022, 7:30 pm
LONDON – Seorang wanita di Britain dijatuhi hukuman penjara dua tahun kerana menyebabkan kematian bayinya yang berusia setahun selepas meninggalkan kanak-kanak itu dalam keadaan panas di sebuah bilik selama dua jam tanpa pengawasan ketika dia keluar bersiar-siar, lapor akhbar The Sun semalam.
Stacey Davis, 35, meninggalkan anaknya, Ethan Davis, satu tahun, di dalam katil bayi di bilik bersuhu 27 darjah Celcius tanpa membuka tingkap atau kipas.
Dia kemudian keluar dari rumah dan bersiar-siar di taman ketika anaknya dibiarkan tanpa pengawasan di rumah.
Wanita itu juga tergamak menjual barangan milik Ethan di laman Facebook termasuk tabung digelar ‘Simpanan Si Kecil’ pada harga £5 (RM27) dan sekotak pakaian bayi untuk usia tiga hingga enam tahun.
Perbicaraan di Mahkamah Diraja Salisbury menjelaskan bagaimana tertuduh meninggalkan mangsa di dalam katil bayi ketika dia keluar membeli-belah pada Jun 2018.
Dia juga tidak memeriksa keadaan Ethan selama 30 minit selepas pulang ke rumahnya di Melksham, Wiltshire.

Selepas menyedari bayi itu dalam keadaan tidak bergerak di atas katilnya, tertuduh membawa mangsa ke hospital di mana dia disahkan meninggal dunia tidak lama selepas itu.
Bedah siasat mendapati mangsa mengalami patah tulang sepanjang 15 sentimeter namun, punca kematiannya tidak dapat dipastikan.
Tertuduh memberitahu polis bahawa mangsa terjatuh dan terkena pada bahagian kepalanya namun, dia tidak membawa bayi itu ke hospital meskipun keadaannya menjadi bengkak dan lebam.
Penyiasat forensik turut mengesan kehadiran ganja pada kadar yang tinggi dalam rambut mangsa yang disebabkan oleh tabiat menghisap ganja tertuduh.
Stacey dijatuhi hukuman penjara dua tahun selepas mengaku bersalah melakukan kekejaman terhadap kanak-kanak. – Agensi


Saham Syihan melonjak, terima tiga tawaran
Oleh MOHD. FITRIE MUHAMAD

6 Disember 2022, 8:00 pm
SAHAM penjaga gol kebangsaan, Ahmad Syihan Hazmi Mohamed diibaratkan’ pisang goreng panas’ apabila menerima sekurang-kurangnya tiga tawaran, namun enggan mendahului majikan baharu untuk membuat pengesahan masa depannya.
Memandangkan khidmatnya kini sedang ditagih Harimau Malaya, Ahmad Syihan lebih selesa untuk ‘kunci mulut’ kerana keputusan akhir bakal dibuat antara pasukan terbabit dan ejen.
“Yang itu (masa depan) saya tidak boleh beritahu, tunggu keputusan akan dikeluarkan kerana sekarang saya hanya fokus kepada tugasan bersama skuad kebangsaan. Ada dua atau tiga tawaran dan sekarang saya serahkan kepada ejen untuk melakukan tugas berkaitan,” katanya.
Kelibat bekas penjaga gol Negeri Sembilan itu mula menjadi sebutan selepas beraksi baik pada Piala Raja Thailand di Chiang Mai, September lalu hingga namanya dikaitkan bakal menyertai juara Piala Malaysia, Johor Darul Ta’zim (JDT) musim depan.
Ditanya adakah perpindahannya kali ini bakal membuka peluang buatnya jadi lebih baik, Ahmad Syihan akui sudah pun mengambil kira beberapa perkara termasuk soal minit permainan.
“Untuk buat pilihan, saya kena ikut yang mana lebih baik iaitu mampu buka peluang kepada saya belajar dan jadi penjaga gol lebih baik. Soal minit permainan pun menjadi perkara yang penting bagi saya.

“Namun segalanya terletak kepada pemain itu sendiri. Kalau kita main-main dalam latihan, maka dalam perlawanan nanti pun kita tidak mampu beraksi baik,” katanya. – KOSMO! ONLINE


Rumah kedai jadi sarang pelacuran, judi digempur
Oleh NURUL IZZATI ZAINI

6 Disember 2022, 9:55 pm
KUALA LUMPUR – Sebanyak 39 premis pelacuran dan perjudian telah ‘digempur’ oleh Ibu Pejabat Polis Daerah (IPD) Sentul, sekitar kawasan ini sepanjang tahun.
Ketua Polis Daerah Sentul, Asisten Komisioner Beh Eng Lai dalam satu kenyataan hari ini berkata, pihaknya telah mengadakan operasi pemotongan bekalan elektrik ke atas premis-premis tersebut.
“Ia merupakan hasil kerjasama IPD Sentul bersama-sama Tenaga Nasional Berhad cawangan Kepong dalam menjayakan operasi tersebut.
“Kebanyakan premis yang diserbu adalah rumah kedai yang disewa oleh sindiket pelacuran dan perjudian bagi menjalankan aktiviti tersebut.
“Hasil daripada serbuan yang telah dilakukan, sebanyak tujuh buah premis telah dipotong bekalan elektrik pada 2 Mac lalu dan dua buah premis lagi turut dipotong bekalan elektik hari ini,” katanya.
Tambahnya lagi, operasi pemotongan bekalan eletrik akan diteruskan dari masa ke masa sebagai langkah untuk mengurangkan kegiatan pelacuran dan perjudian di daerah ini.

Ujarnya, tindakan pemotongan bekalan elektrik di premis ini dibuat selaras mengikut Peruntukan Eletricity Supply Act 1990.
“Polis Kuala Lumpur mengambil berat terhadap permasalahan ini dan akan terus melakukan pemantauan dalam usaha mengekang kegiatan pelacuran dan perjudian.
“Tindakan tegas berlandaskan undang-undang yang sedia ada akan diambil terhadap individu yang didapati melanggar undang-undang,” katanya. – KOSMO! ONLINE


Bangunan Kementerian Kewangan terbakar
Oleh MOHD RIDZAUDDIN ROSLAN

6 Disember 2022, 8:20 pm
PUTRAJAYA- Stor sisa pukal dan penyelenggaraan di Bangunan Kementerian Kewangan di sini dilaporkan terbakar petang tadi hingga menyebabkan ruangan tersebut dipenuhi asap tebal.
Bagaimanapun, tiada kecederaan dilaporkan dan kebakaran itu berjaya dipadamkan sepenuhnya oleh Jabatan Bomba dan Penyelamat (JBPM) Putrajaya dalam tempoh 30 minit.
Menurut Pusat Gerakan Operasi JBPM Putrajaya, pihaknya menerima panggilan kecemasan berhubung kejadian itu kira-kira pukul 2.34 petang sebelum tiba di lokasi kejadian pada pukul 2.41 petang.
“Kejadian itu disedari oleh seorang kakitangan Kementerian Kewangan yang berada di ruang parkir aras berkenaan dan pengadu melihat api di stor berkenaan.
“Kebakaran juga dapat dikesan oleh Sistem Pepasangan Keselamatan Kebakaran (PKK) yang menyebabkan penggera api berbunyi. Pasukan ERT juga berjaya mengawal kebakaran daripada merebak ke stor bersebelahan dengan menggunakan lapan unit alat pemadam api jenis debu kering,” katanya ketika dihubungi Kosmo! tadi.
Katanya, sejurus sampai, JBPM mengambil alih dan meneruskan aktiviti pemadaman menggunakan aliran air sehingga kebakaran padam sepenuhnya.

“Kebakaran itu menyebabkan ruangan stor dipenuhi asap tebal dan pasukan bomba melaksanakan tindakan pengudaraan bagi mengeluarkan asap.
“Bahagian Penyiasatan Kebakaran JBPM Putrajaya dan Unit Pengesan K9 sedang melaksanakan siasatan bagi menyiasat punca dan anggaran kerugian disebabkan kebakaran itu,” jelasnya.
Pagi tadi, Datuk Seri Anwar Ibrahim memulakan sesi ‘clock in’ di bangunan itu bagi memulakan tugas sebagai Menteri Kewangan selepas dilantik memegang jawatan itu Jumaat lalu. – KOSMO! ONLINE


Anwar bertukar pandangan dengan Ismail Sabri
Oleh MOHD RASDAN AHMAD

6 Disember 2022, 11:57 pm
PETALING JAYA – Perdana Menteri, Datuk Seri Anwar Ibrahim hari ini telah mengadakan pertemuan dengan bekas Perdana Menteri, Datuk Seri Ismail Sabri Yaakob di Putrajaya hari ini.
Pertemuan tersebut antara lain adalah bagi bertukar pandangan berkaitan isu semasa negara ketika ini.
Perdana Menteri melalui satu kenyataan di laman sosial Facebooknya sebentar tadi turut menghargai kesudian Naib Presiden UMNO itu untuk bertemu dengan beliau.
“Saya hargai kesudian beliau untuk bertemu dan bertukar pandangan terkait pelbagai isu semasa.
“Saya juga nyatakan penghargaan kepada beliau atas dukungan dan sokongan yang diberikan,” jelas Perdana Menteri. – KOSMO! ONLINE


Hanya kebakaran kecil di bilik sampah – MOF
Oleh MOHD RIDZAUDDIN ROSLAN

6 Disember 2022, 11:01 pm
PUTRAJAYA- Kementerian Kewangan masih menunggu laporan rasmi daripada pihak berkuasa terlibat berhubung insiden kebakaran yang berlaku di salah sebuah stor di bangunan kerajaan itu petang tadi.
Kementerian Kewangan dalam satu kenyataan berkata, pihaknya mengesahkan berlakunya satu kebakaran kecil di bilik sampah yang terletak di Aras G, Blok Utara, Bangunan Perbendaharaan.
“Kebakaran kecil tersebut telah berjaya dipadamkan sepenuhnya oleh Pasukan Bomba dan Penyelamat (JBPM) Putrajaya dan disahkan tidak merebak ke kawasan lain di Bangunan Perbendaharaan.
“Tiada kecederaan dan sebarang kerugian dilaporkan,” katanya tadi.
Terdahulu, JBPM Putrajaya mengesahkan berlakunya kebakaran di stor sisa pukal dan penyelenggaraan Bangunan Kementerian Kewangan hingga menyebabkan ruangan tersebut dipenuhi asap tebal.
Bagaimanapun, tiada kecederaan dilaporkan dan kebakaran itu berjaya dipadamkan sepenuhnya dalam tempoh 30 minit.

Susulan itu, Bahagian Penyiasatan Kebakaran JBPM Putrajaya dan Unit Pengesan K9 sedang melaksanakan siasatan bagi menyiasat punca dan anggaran kerugian disebabkan insiden itu. – KOSMO! ONLINE


Tolong jangan panggil saya papa – Anwar
Oleh KOSMO!

6 Disember 2022, 6:33 pm
PETALING JAYA- Satu ciapan pendek daripada Datuk Seri Anwar Ibrahim menarik perhatian ramai apabila meminta rakyat untuk tidak memanggilnya dengan sebarang gelaran seperti ‘papa’.
Ciapan itu memperlihatkan beliau tidak menyukai gelaran-gelaran tertentu terutama selepas beberapa Perdana Menteri terdahulu mendapat pelbagai gelaran.
Hal tersebut berlaku selepas seorang pengguna Twitter meninggalkan komen di Twitter Anwar dengan menulis “Selamat pagi papa”.
Ciapan pengguna tersebut telah manarik perhatian Ahli Parlimen Tambun itu yang kemudian meminta individu tersebut untuk tidak berbuat begitu.
“Please don’t do that (Tolong jangan buat seperti itu),” kata beliau.

Terdahulu, dua bekas Perdana Menteri sebelum ini iaitu Tan Sri Muhyiddin Yasin dan Datuk Seri Ismail Sabri Yaakob menggunakan panggilan untuk merapatkan lagi hubungan mereka dengan rakyat.

Muhyiddin menggelarkan dirinya Abah manakala Ismail Sabri sebagai Pak Long Mail.
Melihat reaksi pengguna media sosial terhadap respon Anwar itu, ramai yang nyata terhibur sambil berkongsikan komen-komen lucu.
“Jangan garang sangat PM-10, papa tu dah ok,” tulis Ayman_gaffur.
“Panggil papa tu ada maksud lain tu Datuk Seri (Anwar Ibrahim),” kata Maysarah98.- KOSMO! ONLINE


PM ucap takziah kepada Muhyiddin
Oleh KOSMO!

6 Disember 2022, 7:17 pm
PETALING JAYA – Perdana Menteri, Datuk Seri Anwar Ibrahim mengucapkan takziah kepada Pengerusi Perikatan Nasional, Tan Sri Muhyiddin Yassin atas kehilangan abangnya, Tan Sri Abdul Aziz.
Anwar menyampaikan ucapan takziah itu menerusi hantaran di laman Twitternya tadi.
“Salam takziah kepada Tan Sri Muhyiddin Yassin dan keluarga atas kehilangan abang yang dikasihi Tan Sri Abdul Aziz Yassin.
“Semoga roh Allahyarham ditempatkan bersama orang-orang yang beriman dan beramal soleh,” katanya.
Terdahulu, Abdul Aziz yang juga bekas Ahli Parlimen meninggal dunia hari ini pada usia 90 tahun.
Perkara itu dimaklumkan di Facebook Muhyiddin petang tadi.

Difahamkan, Allahyarham meninggal dunia pada 9.50 pagi tadi dan jenazahnya akan dimandikan dan disolatkan di Masjid Muadz Ibn Jabbal, Kuala Lumpur, sebelum dikebumikan di Tanah Perkuburan Islam Raudhatul Sakinah, Gombak hari ini. – KOSMO! ONLINE


Isu dibangkitkan Eizlan, Idham remeh – Pengerusi Finas
Oleh HARYATI KARIM

6 Disember 2022, 7:30 pm
KUALA LUMPUR – “Nak cari pasal tiada masalah. Ada masalah jumpa saya. Kita boleh duduk bincang kopi-kopi. Kalau nak publisiti muat naik dalam media sosial,” kata Pengerusi Perbadanan Kemajuan Filem Nasional (Finas), Senator Datuk Seri Zurainah Musa.
Zurainah berkata demikian apabila diminta mengulas berkenaan isu penyelewengan dana Finas yang dibangkitkan oleh Datuk Seri Eizlan Yusof dan Ahmad Idham yang turut membuat laporan polis berhubung perkara tersebut.
Menurut Zurainah, isu yang dibangkitkan adalah remeh dan boleh dibincangkan kerana pihaknya mengamalkan pintu terbuka untuk penyelesaian sebarang permasalahan.
“Dia boleh membuat laporan polis tanpa ‘konflik of interest’ berhubung isu, guna duit mana dan siapa yang dapat keuntungan.
“Jadi, kalau dia sudah buat laporan polis, saya tidak boleh komen. Saya akan jawab bila saya ingin jawab. Bagi saya isu ini terlampau remeh,” ujarnya yang ditemui pada majlis pelancaran Rumah Artis, di sini sebentar tadi.
Isu penyelewengan tersebut timbul apabila Idham, bekas Ketua Pengawai Eksekutif Finas dan bekas ahli perbadanan agensi itu, Eizlan Yusof mendakwa Persatuan Pengarah Filem Malaysia (FDAM) menyalahguna kuasa bagi menjalankan projek pameran Hantu Filem bersempena penganjuran Festival Filem Malaysia ke-32 (FFM32) yang diadakan di Melaka pada 29 November sehingga 1 Disember lepas.

Berikutan itu, Idham menuntut Zurainah memberi penjelasan bagaimana ahli lembaga pengarah Finas boleh mendapat kontrak menganjurkan pameran tersebut yang didakwa menelan belanja RM40,000.
Ulas Zurainah mengenai perkara tersebut, tiada isu perlu dibangkitkan kerana pemeran tersebut dianjurkan oleh persatuan bukannya individu.
“Orang yang menganjurkan adalah persatuan apa salahnya bukan individu, bukan juga ahli lembaga Finas. Tetapi persatuan itu yang menganjurkan untuk para artis dan juga kru.
“Finas akan bergerak agresif ke hadapan untuk membantu dan mengangkat industri kreatif. Itu pesanan saya kepada orang di luar sana,” kata Zurainah. – KOSMO! ONLINE


Bella, Aliff terkena sihir pemisah rumah tangga
Oleh MOHAMMAD SHAHEMY AZMI

6 Disember 2022, 6:41 pm
KUALA LUMPUR – Pelakon dan penyanyi, Bella Astillah mendedahkan dia dan suaminya, Aliff Aziz menjadi mangsa sihir pemisah rumah tangga yang didakwa dihantar oleh seorang wanita.
Bella, 28, berkata, sihir tersebut dihantar dengan niat untuk melihat rumah tangganya yang dibina selama enam tahun bersama suami musnah.
“Sebenarnya terlalu berat untuk saya ceritakan. Hubungan saya dengan Aliff juga jadi tak okey sekitar sebulan disebabkan perkara itu.
“Menurut kata ustaz yang merawat, apa yang dialami oleh kami adalah sihir pemisah rumah tangga.
“Tapi alhamdulillah, sudah ada perubahan selepas kami berubat,” katanya kepada Kosmo! Online.
Ujar wanita kelahiran Sabah itu lagi, dia bersyukur kerana Aliff terbuka hati untuk ikut berubat berbanding sesetengah pasangan lain yang enggan bertemu dengan pakar perubatan Islam.

Rentetan atas apa yang berlaku, Bella menjadikan perkara tersebut sebagai iktibar dan mengakui akan mula mengurangkan perkongsian tentang keluarga dalam media sosial.
“Kami anggap ini ujian dan mungkin teguran untuk saya kurangkan berkongsi tentang keluarga dalam media sosial.
“Pada kesempatan ini, saya minta maaf sangat-sangat jika ada mana-mana pihak yang tidak selesa dengan perkongsian saya selama ini.
“Selepas ini saya akan lebih berhati-hati untuk berkongsi tentang keluarga dalam media sosial,” katanya.
Bella yang ditemui ketika sidang media Family Duo Musim terbaharu di sini, hari ini juga sempat berkongsi tentang gangguan-gangguan yang dialami mereka sekeluarga antaranya mimpi buruk.
“Saya ada mimpi ular. Tetapi Aliff alami mimpi yang lebih buruk. Bayangkan Aliff bermimpi saya bawa balik lelaki dalam rumah dan nampak saya bergaduh dengan lembaga hitam.
“Tetapi, selepas episod hitam itu berakhir, saya dan Aliff kini lebih berinisiatif untuk memperbaiki diri masing-masing. Mungkin ada kekhilafan saya juga.
“Terima kasih kepada Aliff yang sentiasa ada di sisi saya selain sering memberikan sokongan moral. Kami perlu kuat untuk pertahankan rumah tangga” katanya.
Ketika disoal tentang dalang di sebalik apa yang terjadi, Bella memberitahu dia dan juga suami dinasihatkan untuk tidak mencari individu yang bertanggungjawab dan meneruskan kehidupan seperti biasa.
Terdahulu, Bella dalam program Melodi baru-baru ini mendedahkan dia dan Aliff berdepan masalah kesihatan apabila berubah menjadi pemarah selain kerap bermimpi perkara yang aneh-aneh sehingga terpaksa mendapatkan rawatan perubatan Islam.
Akui bintang Aku Tanpa Cintamu itu, dia mengambil keputusan mendedahkan perkara tersebut kepada umum supaya dapat dijadikan iktibar.
Untuk info, Bella dan Aliff mendirikan rumah tangga pada 9 September 2016, namun bercerai pada 16 Mei 2019 sebelum rujuk semula ketika dalam tempoh edah.
Hasil perkahwinan, mereka dikurniakan Mohammad Ayden Adrean, 5, dan Ara Adreanna, 2. – KOSMO! ONLINE


Wanita hasilkan ‘mata bionik’
Oleh KOSMO!

6 Disember 2022, 6:30 pm
BEIJING – Seorang wanita di China yang hilang sebelah matanya akibat kemalangan kereta menjadi perhatian ramai kerana memiliki mata palsu yang boleh bersinar dalam pelbagai warna, lapor laman berita Oddity Central semalam.
Pada 2013, Xia Tong, 28, hilang satu matanya di mana ketika itu, dia baru berusia 18 tahun. Tragedi itu memaksanya menggunakan mata palsu.
Tidak berasa malu dengan kekurangan diri, Xia Tong sebaliknya menjadikan keadaan tersebut sebagai cara untuk dia meraih populariti.
Selepas menyambung pengajian dan bergelar juruteknik mata palsu, Xia Tong mula menghasilkan pelbagai jenis mata palsu untuk dirinya yang kemudian dipaparkan di laman media sosial.
Gadis berkenaan bukan sahaja dikenali ramai kerana mampu menghasillan mata palsu yang kelihatan amat mirip dengan mata sebenar, bahkan dikenali kerana memiliki ‘mata bionik’ yang boleh bersinar dalam beberapa warna dengan hanya menekan satu butang.
Beberapa klip video yang dikongsikan Xia Tong baru-baru ini menjadi tular di media sosial China kerana memaparkan dia mencuba mata bionik yang luar biasa, selain gadis itu turut mendapat perhatian media arus perdana.

Menurut Xia Tong, dia menghasilkan mata palsu sebagai cara membantu orang sepertinya yang bergelut dengan masalah keyakinan diri.
Tambahnya, dia telah bertemu ramai orang yang memencilkan diri atau mempunyai tahap keyakinan diri yang rendah selepas kehilangan sebelah mata.
 Ia memberi keyakinan kepada Xia Tong untuk menjadi pakar mata dan menghasilkan mata palsu yang lebih baik. – Agensi


Selangor semak semula dengan MOF peruntukan tebatan banjir
Oleh MOHAMAD NAUFAL MOHAMAD IDRIS

6 Disember 2022, 7:11 pm
SHAH ALAM – Kerajaan Selangor akan menyemak semula dengan Kementerian Kewangan (MOF) sama ada peruntukan RM4.7 bilion bagi projek tebatan banjir daripada kerajaan Pusat kepada kerajaan negeri sebelum ini turut dihentikan.
Menteri Besar Selangor, Datuk Seri Amiruddin Shari berkata, semakan segera akan dilakukan beliau susulan keputusan yang dibuat Perdana Menteri, Datuk Seri Anwar Ibrahim pagi tadi.
“Adakah (RM7 bilion yang dibatalkan itu) termasuk dengan peruntukan RM4.7 bilion yang diberikan oleh bekas Perdana Menteri, Datuk Seri Ismail Sabri Yaakob kepada kerajaan Selangor.
“Saya kena semak semula kerana ada beberapa projek itu yang mendesak (untuk dilaksanakan).
“Malah pada bulan Januari ini, surat setuju terima (akan diberikan kepada syarikat yang mendapat tender projek tebatan banjir itu),” katanya ringkas di Bangunan Annex, di sini, hari ini.
Terdahulu, Perdana Menteri, Datuk Seri Anwar Ibrahim mengarahkan agar kelulusan projek tebatan banjir bernilai RM7 bilion yang diluluskan kerajaan terdahulu dihentikan dan perlu diteliti semula.

Anwar menegaskan keputusan untuk tidak meneruskan kelulusan projek itu diputuskan berikutan ia diberikan tanpa tender teratur serta melalui proses rundingan terus. – KOSMO!ONLINE


Ahmad Zahid tegaskan tidak akan jual UMNO, BN
Oleh ABDUL RASHID ABDUL RAHMAN

6 Disember 2022, 7:23 pm
ROMPIN – Timbalan Perdana Menteri, Datuk Seri Dr. Ahmad Zahid Hamidi menegaskan bahawa beliau tidak akan menjual UMNO dan Barisan Nasional (BN) sebaliknya memastikan parti itu terus relevan dan diterima.
Beliau yang juga Presiden UMNO berkata, keputusan bergabung dengan Pakatan Harapan (PH) dibuat selepas ‘istikharah’ kepada Allah mana yang memberi mudarat lebih besar.
“Saya tidak membuat keputusan seorang diri, terima kasih kepada rakan pimpinan yang memberikan dokongan walaupun tidak 100 peratus.
“Atas titah Yang di-Pertuan Agong, atas harapan itulah saya berasa kita jangan pandang hari ini atau esok sahaja, kita pandang lima tahun dari sekarang.
“Tetapi saya yakin keputusan itu tidak akan pernah salah supaya UMNO dan BN terus relevan dalam persada politik di Malaysia ini, insya-Allah,” katanya ketika berucap pada Program Himpunan Rakyat Bersama Timbalan Perdana Menteri di Dewan Terbuka Kuala Rompin di sini hari ini.
Menurut Ahmad Zahid, beliau memberi jaminan bahawa kerjasama BN dan PH tidak akan sekali-kali menjejaskan orang Melayu dan Islam sepertimana yang ditetapkan dalam perlembagaan.

Jelasnya, sebelum tertubuhnya kerajaan Perpaduan antara BN dan PH beliau dan pimpinan BN telah bertemu dengan wakil DAP bagi melihat pendirian mereka.
“Soalan pertama saya selaku pengerusi BN bagaimana kedudukan agama Islam jika kami bekerjasama dengan DAP, bagaimana kedudukan hak istimewa orang Melayu, bagaimana kedudukan Bahasa Melayu pada pandangan DAP, bagaimana kedudukan institusi raja raja Melayu pada pandangan mereka.
“Setiausaha DAP menyatakan kami DAP baharu kepimpinan baharu, kami patuh akur sebarang perkara yang ada dalam perlembagaan termasuk empat perkara ini,” katanya. – KOSMO! ONLINE


‘Mode goblin’ perkataan pilihan 2022
Oleh KOSMO!

6 Disember 2022, 7:00 pm
LONDON – Penerbit Kamus Bahasa Inggeris Oxford mengumumkan ‘mode goblin’ sebagai perkataan pilihan tahun 2022, kali pertama di mana sesuatu terma dipilih menerusi undian orang ramai, lapor agensi berita United Press International.
“Mode goblin menggambarkan keadaan seseorang yang amat memanjakan diri, malas, selamba atau tamak, kebiasaannya dengan cara yang menolak norma atau jangkaan sosial,” kata Oxford.
Terma itu mencadangkan keadaan di mana seseorang itu mungkin menjadi seperti goblin manakala ayat yang sering digunakan adalah: “Dia berada dalam mode goblin sepanjang minggu ini.”
Ia merupakan terma slanga yang mana ekspresi yang sering digunakan adalah ‘dalam mode goblin’ atau ‘bertukar menjadi mode goblin’.
Terma mode goblin mula muncul di laman-laman sembang maya (chat) lebih sedekad lalu namun, hanya menjadi tular tahun ini selepas ia muncul dalam beberapa tajuk utama hantaran di media sosial.
Di laman perkongsian Reddit contohnya, golongan yang bekerja dari rumah mula menggunakan terma itu untuk meluahkan perasaan malas untuk kembali bekerja di pejabat selepas sekatan pandemik dilonggarkan.

“Ia memaparkan emosi seseorang yang membantah idea kembali kepada  ‘kehidupan normal’ atau memberontak terhadap standard estetika yang semakin tidak dapat dicapai dan gaya hidup tidak mampan yang dipamerkan di media sosial,” jelas Oxford.
Terma mode goblin adalah satu daripada tiga perkataan yang diundi oleh ahli kamus dan kira-kira 320,000 orang memberi respons dengan 93 peratus memilihnya sebagai perkataan pilihan tahun ini.
Pada 2021, Oxford memilih ‘vax’ (vaksin) sebagai perkataan pilihan ketika kemuncak pandemik Covid-19. – Agensi


Harga tiket final Piala Dunia semahal Proton X70
Oleh KOSMO!

6 Disember 2022, 7:29 pm
PETALING JAYA – Ibarat membeli sebuah Proton X70.
Itulah harga yang perlu dibayar peminat bola sepak untuk menonton perlawanan akhir Piala Dunia yang berlangsung di Qatar pada 18 Disember ini.
Menerusi perkongsian di laman Facebook Sukan Star TV, seorang individu telah berkongsi harga tiket berkenaan yang bernilai kira-kira RM113, 801 atau bersamaan (€24,156).
Selain tiket perlawnan akhir, turut dikongsi oleh individu tersebut adalah tiket perlawanan bagi Jerman menentang Jepun sebelum ini yang berharga kira-kira 800 Qatari Rial atau bersamaan RM965.78.
Menjengah ke ruangan komen, rata-rata netizen telah meninggalkan pelbagai komen terhadap perkongsian individu tersebut.
“Dah beli sekeping untuk final nanti.. tukar dengan buah pinggang,”tulis Ezzat Roslan.

“Patutlah berebut negara nak buat world cup, berbilion pulangan dia,” kata Ariff Saifullah.
Turut meninggalkan komen adalah seorang lagi pengguna dikenali sebagai Fauziah Hanim Daud.
“Ya Allah mahalnya… boleh beli sebijik rumah. Tengok kat tv ajelah,”komennya.-KOSMO! ONLINE


Geng ubah suai kereta, motosikal tumpas sekatan jalan raya
Oleh NURUL IZZATI ZAINI

6 Disember 2022, 6:39 pm
KUALA LUMPUR – Sebanyak 35 buah kereta dan 10 buah motosikal disita Jabatan Siasatan Dan Penguatkuasaan Trafik (JSPT) Kuala Lumpur dalam Operasi Halangan dan Samseng Jalanan pada 3 dan 4 Disember lalu.
Timbalan Ketua Polis Kuala Lumpur, Datuk Yahaya Othman dalam satu kenyataan hari ini berkata, kenderaan-kenderaan terbabit disita di bawah Seksyen 64 Akta Pengangkutan Jalan (APJ) 1987 dan sebanyak 397 saman turut dikeluarkan.
“Operasi yang dijalankan itu bermula pukul 2 pagi dan berakhir kira-kira pukul 4 pagi sekitar Kuala Lumpur melibatkan seramai 114 pegawai polis.
“Kenderaan yang disita akan diambil tindakan dan pemeriksaan oleh pihak Jabatan Alam Sekitar (JAS) dan Jabatan Pengangkutan Jalan (JPJ) serta diarahkan mengubah ke struktur asal sebelum dikembalikan kepada pemilik kenderaan,” katanya.
Sementara itu, tiga tangkapan terhadap penunggang motosikal berusia lingkungan 15 hingga 19 tahun yang menunggang dalam keadaan merbahaya dan melakukan aksi zig-zag, roket, dan superman serta bersaing, dalam Operasi Samseng Jalanan di Lebuhraya DUKE.
Kesemua tangkapan telah dibawa ke Balai Polis Trafik, Kuala Lumpur dan akan dituduh di bawah Seksyen 42(1) APJ 1987.

“Dalam operasi yang sama, satu tangkapan telah dilakukan terhadap penunggang motosikal berusia 18 tahun yang telah melakukan kesalahan di bawah Seksyen 29(1) Akta Kesalahan Kecil 1955 dan akan dituduh di bawah Seksyen 108(3)(e) APJ 1987.
“JSPT Kuala Lumpur akan terus mempertingkatkan operasi di hujung minggu bagi mencegah dan membanteras sepenuhnya aktiviti samseng jalanan serta menjaga keselamatan pengguna jalan raya,” katanya. – KOSMO! ONLINE


Hadiah perkahwinan Permaisuri Agong dipamer di Muzium Sarawak
Oleh CHERINE JON

6 Disember 2022, 5:38 pm
KUCHING – Raja Permaisuri Agong, Tunku Hajah Azizah Aminah Maimunah Iskandariah berkenan menghadiahkan salah satu hadiah perkahwinannya kepada Kerajaan Sarawak untuk dipamerkan di Muzium Sarawak.
Baginda bertitah, ia adalah Keringkam Sarawak yang dihadiahkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
“Hari ini, saya mahu menyerahkan hadiah kepada Kerajaan Sarawak untuk muzium dan ia adalah salah satu daripada 16 dulang hadiah perkahwinan saya.
“Ia adalah Keringkam Sarawak, jadi saya mahu mengembalikan semula kepada Sarawak kerana ia diperbuat di Sarawak.
“Saya mahu kembalikan kepada Kerajaan Sarawak agar dapat dipamerkan di muzium dan saya mahu ia diletakkan dalam muzium sebagai hadiah daripada saya,” katanya pada majlis pelancaran Lembaran Emas Siri 2: Simposium Tekstil Borneo 2022 di sini, hari ini.
Baginda menyifatkan wilayah di Kepulauan Borneo iaitu Sarawak, Sabah dan Brunei mempunyai kekayaan warisan tekstil yang masih belum diterokai.

Justeru, Raja Permaisuri Agong berkenan membawa hasil seni atau kraftangan asli Sarawak ke London sempena Minggu Kraf London pada tahun depan.
Menurut baginda, ia selaras dengan temanya iaitu etnik asli, seni corak dan kraf, dengan Sarawak begitu kaya dengan produk kesenian aslinya yang tersendiri.
“Saya harap seluruh dunia akan dapat melihat kekayaan yang kita ada, seperti songket keringkam daripada Melayu Sarawak, Pua Kumbu daripada kaum Iban, songket Rajang Melanau yang terkenal dengan teknik bunga tersembunyi dan banyak lagi.
“Jadi saya harap Sarawak akan membantu saya di sini kerana orang barat sangat suka dengan seni corak,” katanya.
Dalam pada itu, baginda turut meminta enam penjara di Sarawak menghasilkan produk kraf yang berbeza, dengan mencabar Penjara Puncak Borneo untuk menghasilkan Pua Kumbu pada samping.
“Saya telah meminta setiap daripada penjara mesti membuat seni kraf yang berbeza, misalnya membuat anyaman manik, bakul, menjahit, keringkam dan sebagainya.
“Jadi, saya mahu setiap enam penjara di Sarawak untuk tampil dengan hasil kerja yang cantik kerana saya tahu Kerajaan Sarawak akan sentiasa menyokong apa sahaja yang anda lakukan,” katanya. – KOSMO! ONLINE


Hendak main bola ke menari? ‘Tarian bapa’ pemain Brazil dikecam
Oleh KOSMO!

6 Disember 2022, 5:42 pm
DOHA, QATAR – Sebilangan peminat bola sepak mendesak supaya Brazil disingkir daripada Piala Dunia Qatar selepas pengurus pasukan dan pemain membuat ‘tarian bapa’ dalam aksi perlawanan menentang Korea Selatan, lapor akhbar Daily Star semalam.
Juara lima kali itu mendahului  4-0 ketika menentang Korea Selatan pada separuh masa pertama dalam perlawanan malam semalam.
Vinicius Jr menjaringkan gol pertama hanya selepas 7 minit perlawanan bermula, manakala  jaringan itu diraikan dengan gerakan tarian seragam daripada para pemain Brazil.
 Mereka mengulangi gerakan tarian yang sama selepas setiap jaringan gol.
Tidak cukup dengan itu, para pemain Brazil turut berlari ke garisan tepi untuk mengajak pengurus, Tite agar menari bersama selepas Richarlison menjaringkan gol ketiga.
Situasi itu menyebabkan ramai penyokong pasukan lawan menggesa agar pasukan Brazil atau dikenali sebagai Selecao disingkir daripada kejohanan itu sebagai hukuman.

“Adakah saya seorang sahaja yang berasa tindakan itu menjengkelkan apabila pasukan Brazil menari seolah-olah mereka telah memenangi Piala Dunia ketika menentang Korea Selatan?” kata seorang netizen.
“Brazil perlu hilang kelayakan (dalam Piala Dunia) kerana meraikan (tarian) seperti itu,” kata seorang pengguna lain.
Brazil menyasarkan untuk meneruskan kehebatan mereka dalam Piala Dunia dengan menempa kejuaraan keenam pada acara di Qatar tahun ini dan membawa pulang piala pertama kali sejak 2002. – Agensi


Rusa mainan milik anak didakwa ‘berhantu’
Oleh MUHAMMAD HAIKAL RAMLI

6 Disember 2022, 6:05 pm
PETALING JAYA – Seorang ibu terpaksa membuang rusa mainan milik anaknya yang dipercayai berhantu dan sering menganggu keluarganya ketika mereka tidur.
Berdasarkan video yang dikongsi oleh wanita itu menerusi akaun TikTok miliknya @sarasaera1, dia secara umum telah menerangkan mengenai pelbagai kejadian aneh yang berlaku sejak barang mainan itu dibeli.
“Dah lama tahan, kali ini betul-betul nekad. Terlalu banyak kejadian aneh, tidak mahu percaya tetapi kena percaya juga sebab terlalu kerap terjadi, sebelum ini aku baca kisah orang sahaja tetapi kali ini terjadi pada aku sendiri,” jelas @sarasaera1
Wanita tersebut juga mendakwa bahawa terlalu banyak gangguan datang daripada mainan itu, sekali gus mengganggu emosi bukan sahaja anaknya tetapi tetamu yang datang menginap di rumahnya.
“Anak aku seolah main dengan seseorang apabila dia bermain dengan benda (mainan) ini.
“Semalam ada tetamu datang tidur di bahagian ruang tamu dan pagi ini dia memberitahu bahawa dia tidak dapat tidur kerana mendengar bunyi seperti orang yang sedang berdengus marah berkali kali, dia yakin bunyi itu daripada mainan ini.

“Pagi ini aku mengambil keputusan, sini sahaja tempat kau (tong sampah), harap selepas ini kau sudah tidak mengganggu aku,” tegas @sarasaera1.
Lantaran perkongsian itu tular, majoriti besar orang ramai menzahirkan rasa seram dan terdapat juga orang ramai yang mengalami kejadian aneh yang hampir sama.
“Betul tu kakak, saya ada juga mainan binatang ni, warna merah. anak kedua saya suka main, dia suka lompat atas itu. Satu malam itu saya sedang solat di ruang tamu, saya perasan mainan duduk dekat kerusi depan pintu bilik. Seusai solat, saya tengok benda itu duduk betul2-betul di belakang, sedangkan semua anak-anak saya sudah tidur ketika itu,” @IdaHearts.
“Biasa kalau benda macam ini kena selalu main dan tidak boleh dibiarkan begitu sahaja. Nanti ada yang menumpang. Cacatkan mainan itu macam conteng-conteng sikit maksudnya,” komen @fingertouch.
Setakat ini, perkongsian seram tersebut telah meraih sebanyak lebih 200,000 tontonan, 2,738 tanda suka dengan 258 perkongsian. – KOSMO! ONLINE


Tiada masalah bergambar, rakam video di Batu Caves
Oleh KOSMO!

6 Disember 2022, 6:26 pm
PETALING JAYA – Tidak ada masalah untuk bergambar atau merakam video di hadapan Batu Cave.
Itu pendapat seorang pengguna TikTok @im_thevand_jr110 berhubung sebuah video tular memaparkan seorang wanita Islam menggayakan pakaian muslimah di hadapan Batu Caves baru-baru ini.
Video berkenaan mendapat pelbagai reaksi negatif apabila ada yang mendakwa perbuatan individu itu tidak menghormati Batu Caves yang turut menjadi tempat sembahyang pengganut Hindu.
“Batu Caves ini bukan sahaja tempat sembahyang, tetapi merupakan tempat pelancongan juga.
“Boleh ramai-ramai datang sini ambil gambar serta video, malah boleh buat pengggambaran filem di sini tetapi perlu membuat permohonan terlebih dahulu,” katanya.
Jelasnya, pada tahun 2007 sebuah filem Tamil bertajuk Billa pernah merakam video muzik di hadapan Batu Caves.

“Ketika itu tidak timbul isu seperti ini. Tiba-tiba kali ini jadi isu begini. Jadi saya mahu minta maaf pada kawan-kawan Melayu saya.
“Sebenarnya perkara ini tidak salah, bagaimanapun memang ada peraturan perlu dipatuhi seperti perlu berpakaian sopan, tidak boleh buang sampah merata-rata serta ada kawasan yang dilarang untuk memakai selipar,” katanya.
Difahamkan wanita di dalam video tular itu menggayakan pakaian dari satu jenama fesyen dari Indonesia.
Sementara itu, pemilik jenama tersebut turut tampil memohon maaf sekiranya video tersebut menyinggung perasaan mana-mana pihak.
“Kami memohon maaf dan tidak ada niat sekalipun untuk menyinggung perasaan sesiapa. Tujuan kami datang ke Malaysia sebagai pelancong untuk menikmati keindahan di Malaysia.
“Kami berusaha menjaga tingkah laku semasa berada di Batu Caves malah sewaktu video itu diambil kami pastikan tidak mengganggu sesiapa. Malah kehadiran kami ketika itu juga disambut baik oleh pengunjung lain apabila ada yang membantu serta memuji pakaian dikenakan model berkenaan,” katanya. – KOSMO! ONLINE


Ketua Penolong Pengarah SPI Melaka maut langgar pokok
Oleh DIYANATUL ATIQAH ZAKARYA

6 Disember 2022, 5:50 pm
MELAKA – Ketua Penolong Pengarah Jabatan Pendidikan Melaka (Sektor Pendidikan Islam) maut selepas kenderaan dipandu merempuh sebatang pokok di Lebuh Alor Gajah- Melaka Tengah-Jasin dekat Paya Dalam di sini, semalam.
Dalam kejadian pukul 5 petang itu, mangsa, Md. Razif Shahid, 54, meninggal dunia di lokasi tersebut akibat parah di kepala.
Ketua Polis Daerah Melaka Tengah, Asisten Komisioner Christopher Patit berkata, nahas dipercayai berlaku ketika mangsa yang memandu kereta Proton Wira dalam perjalanan pulang ke rumahnya di Kampung Sebatu, Sungai Rambai, Jasin.
“Mangsa dalam perjalanan pulang ke rumah dari pejabatnya di Bukit Baru di sini. Setiba di lokasi kejadian kereta mangsa hilang kawalan lalu terbabas dan melanggar pokok.
“Mangsa disahkan meninggal dunia di lokasi oleh pegawai perubatan,” katanya ketika dihubungi pemberita di sini, hari ini.
Pemeriksaan di lokasi mendapati ketika kejadian cuaca baik. Mayat mangsa dihantar ke Hospital Melaka untuk dibedah siasat dan kes disiasat mengikut Seksyen 41(1) Akta Pengangkutan Jalan 1987.

Mangsa yang meninggalkan seorang balu dan lima anak berusia 25 hingga 36 tahun. Jenazahnya dijangka dikebumikan di Tanah Perkuburan Islam Sebatu, petang ini. – KOSMO! ONLINE


Piala AFF: Aliff Izwan sertai skuad Harimau Malaya
Oleh MUHAMAD ARDIE PUTRA SUHAIMI

6 Disember 2022, 5:41 pm
PETALING JAYA: Penyerang muda kelab feeder Selangor FC, Aliff Izwan Yuslan menerima khabar gembira apabila dinaikkan ‘pangkat’ untuk menyertai skuad Harimau Malaya yang sedang melakukan persiapan ke saingan Piala AFF 2022 ketika ini.
Keputusan itu dibuat oleh ketua jurulatih negara, Kim Pan-gon selepas menyaksikan Aliff tampil komited sewaktu menjalani latihan pusat bersama skuad bawah 23 (B-23) kebangsaan baru-baru ini.
Menurut kenyataan yang dikeluarkan oleh Persatuan Bola Sepak Malaysia, pemain berusia 18 tahun itu akan menggantikan posisi yang ditinggalkan oleh perancang Terengganu FC (TFC), Faiz Nasir yang terpaksa diketepikan ekoran kecederaan.
“Aliff telah menarik perhatian Pan Gon ketika skuad Harimau Malaya mengadakan sesi latihan bersama dengan skuad B-23 kendalian E. Elavarasan minggu lalu serta perlawanan latihan membabitkan kedua-dua pasukan pada 2 Disember lalu.
“Malah, Elavarasan yang juga penolong jurulatih Harimau Malaya turut memberi cadangan kepada Pan Gon untuk penyenaraian pemain ini ke skuad senior.
“Dalam masa yang sama, Pan-gon terpaksa menggugurkan Faiz Nasir yang mengalami masalah kesihatan biarpun telah hadir melapor diri pada 29 November lalu.

“Dengan perkembangan terbaharu ini, jumlah pemain yang berada dalam kem latihan pusat skuad Harimau Malaya ketika ini kekal seramai 28 pemain termasuk Dion Cools yang akan melapor diri pada 16 Disember ini,” kata kenyataan tersebut.
Skuad negara akan mengharungi dua aksi persahabatan menentang Kemboja pada 9 Disember dan Maldives (14 Disember) sebagai persiapan sebelum mengharungi kempen Piala AFF 2022 yang akan bermula pada 20 Disember depan. – KOSMO! ONLINE


Abang Muhyiddin meninggal dunia
Oleh KOSMO!

6 Disember 2022, 5:35 pm
PETALING JAYA – Allahyarham Tan Sri Abdul Aziz Yasin, abang kepada bekas Perdana Menteri, Tan Sri Muhyiddin Yasin dilaporkan meninggal dunia hari ini.
Muhyiddin dalam hantaran di Facebooknya turut memaklumkan mengenai berita sedih tersebut.
“Saya dan keluarga berasa sungguh dukacita dengan pemergian kakanda Tan Sri Abdul Aziz Yasin hari ini.
“Saya kehilangan seorang abang yang banyak membantu kehidupan di zaman muda dan sentiasa memberi sokongan kepada saya selama ini.
“Semoga Allah mencucuri rahmat ke atas roh Allahyarham, diampunkan dosa-dosanya dan ditempatkan dalam kalangan orang soleh,” kata Pengerusi Perikatan Nasional itu hari ini. – KOSMO! ONLINE


Video kanak-kanak main dalam selut buat orang ramai rindu zaman kecil
Oleh MUHAMMAD HAIKAL RAMLI

6 Disember 2022, 5:40 pm
PETALING JAYA – Aksi sekumpulan kanak-kanak lelaki sedang bergelumang dalam selut di sawah padi untuk menangkap ikan membuatkan orang ramai terkenang nostalgia zaman kecil.
Perkongsian video menerusi akaun TikTok @dinmanusport68 menyaksikan kemeriahan sekumpulan kanak-kanak lelaki yang sedang menangkap ikan di sawah padi yang sarat dengan lumpur.
Situasi meriah itu dipercayai berlaku di salah sebuah daerah di negeri Kelantan.
Rentetan daripada itu, video tersebut telah tular dan ditinggalkan pelbagai respon dan reaksi oleh orang ramai termasuklah terkenang akan memori ketika zaman kanak-kanak mereka yang bebas bermain dan beraktiviti bersama rakan-rakan.
“Teringat zaman aku budak-budak dahulu, masuk bendang tengah hari, senja baru pulang ke rumah, dulu tiada telefon, inilah hiburan kami semua,” komen seorang pengguna TikTok.
“Indahnya zaman kanak-kanak kan? tidak perlu fikir apa-apa, tiada masalah, tiada komitmen, selesai bermain dengan kawan-kawan boleh balik makan, emak sudah sediakan tetapi sebelum itu kena rotan dulu sebab baju kotor dan bau busuk,” komen pengguna TikTok yang lainnya.

“Zaman kanak-kanak adalah zaman yang paling aku rindu, teringat zaman kecil dulu aku pun macam ini juga, sampai berbirat kaki kena rotan,” komen pengguna itu.
Dalam pada itu, terdapat juga orang ramai yang berpendapat bahawa teknologi telah menyebabkan fasa dan aktiviti kanak-kanak sekarang telah berubah sehingga menyebabkan kanak-kanak zaman sekarang tidak selasak kanak-kanak zaman dahulu.
“Sebab itu budak-budak dahulu susah hendak dapat penyakit, sebab mereka lasak, tahan panas, antibodi mereka lebih tinggi dan kuat,” tulis pengguna TikTok itu.
“Kalau hendak dibandingkan, kanak-kanak sekarang susah hendak bergaul dek kerana menghadap telefon sahaja seharian, momen-momen indah seperti video ini tiada bagi mereka,” kongsi pengguna yang lainnya.
Setakat ini, perkongsian video yang tular itu telah meraih sebanyak lebih 1 juta tontonan, 104,000 tanda suka dengan 4,537 perkongsian – KOSMO! ONLINE


APMM tahan bot pukat tunda, 2 Myanmar
Oleh LUQMAN RIDHWAN MOHAMED NOR

6 Disember 2022, 5:57 pm
BAGAN SERAI – Agensi Penguatkuasaan Maritim Malaysia (APMM) melalui Zon Maritim Kuala Kurau menahan sebuah bot nelayan tempatan jenis pukat tunda bersama dua kru warga Myanmar pada pukul 12.30 tengah hari semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, mereka ditahan pada kedudukan 9.3 batu nautika barat daya Pulau Sangga Besar di sini.
Beliau berkata, semasa rondaan dilakukan di perairan Kerian dan Larut Matang, pihaknya mengesan bot itu dalam keadaan mencurigakan.
“Pemeriksaan mendapati dua kru warga Myanmar termasuk tekong berusia 23 dan 32 tahun tidak memiliki dokumen pengenalan diri yang sah berada atas bot.
“Pemeriksaan mendapati, bot itu memiliki lesen yang sah, namun pemilik asal tidak mengusahakannya sendiri,” katanya dalam satu kenyataan di sini hari ini.
Sebanyak 30 kilogram udang campur ditemui. Kedua-dua kru ditahan, manakala bot, peralatan menangkap ikan dan hasil perikanan dirampas dan dibawa ke Jeti Zon Maritim Kuala Kurau untuk tindakan lanjut. – KOSMO! ONLINE